text:
langsung, wawanrembag ingkang sampun kaserat wonten catetan lapangan, gambar, foto, lsp.
Mula bukanipun tradhisi ritual slametan ingkang sampun dipunkempalaken lajeng dipunanalisis malih kanthi *struktur naratif*. Asal-usulipin cariyos rakyat kanthi cara turun tumurun mawi basa lesan. Dundes (ing Endraswara, 2009 : 115) ngandharaken bilih tradhisi lesan, utamanipun cariyos (dongeng) nggadhahi struktur ingkang gegayutan kaliyan sanesipun. Teori *structural* punika ugi kathah dipunmupangataken tradhisi lesan ingkang gegayutan kaliyan cariyos rakyat. Anggenipun mundhut data dipuntindakaken saking lapangan (*informan*), lajeng dipunperang, lan dipuntafsiraken kanthi cara *structural*. Bangunan *structural* cariyos rakyat, ugi arupi kesatuan wetah, saben bagian wonten *koherensi* kaliyan unsur sanes.
Sasampunipun data-data kasebut dipunsinaoni, dipunwaos, dipuntelaah, salajengipun ndamel *abstraksi*. *Abstraksi* punika usaha ndamel rangkuman
ingkang inti, proses, lan pamanggih-pamanggih ingkang prelu dipunjagi saengga tetep wonten ing lebetipun. Salajengipun, inggih punika nemtukaken satuan-satuan data ingkang salajengipun satuan-satuan kasebat dipunkategorisasikaken. Kategorisasi-kategorisasi punika dipunlampahaken kaliyan ngawontenaken perbandingan berkelanjutan kangge nemtukaken kategorisasi salajengipun. Nalika pungkasan, salajengipun miwiti kaliyan nafsiraken data lan ndamel dudutan pungkasan.
G. Caranipun Ngesahaken Data
Kangge mriksa data dipunginakaken triangulasi. Cara kangge ngesahaken data wonten ing panaliten punika miturut Endraswara (2011: 107), wonten 4 inggih punika triangulasi (triangulasi data/sumber, triangulasi metode saha triangulasi teori) check data, member check saha review mitra bestari. Wonten ing panaliten kualitatif, triangulasi punika ngrujuk dhateng pangempalan data sakathahipun saking menapa kemawon sumber (tiyang, alam, lan kadadosan) saking menapa kemawon metode. Cara triangulasi saha check data ingkang dipunginakaken kangge ngesahaken data miturut Endraswara (2009: 224), inggih punika ngambali utawi klarifikasi kanthi maneka warni sumber.
Cara tiangulasi ingkang dipunginakaken inggih punika cara triangulasi sumber lan metode. Cara triangulasi sumber, inggih punika madosi data saking kathahing informan, tiyang ingkang katingal langsung kaliyan objek kajian. Miturut Endraswara (2006b: 110), triangulasi sumber inggih punika cara ngempalaken data saking sumber informan utawi narasumber ingkang sampun
dipuntemtokaken saha dipunanggep saged paring katrangan babagan objek ingkang dipuntltiti. *Triangulasi* metode inggih punika panaliten ingkang dipunlampahaken kanthi cara mbandhingaken data ganda inggih punika arupi pangamatan, wawanrembag, lan analisis dokumen supados pikantuk data dipunwontenaken pangamatan lan wawanrembag kaliyan *informan* manut kaliyan wosing perkawis panaliten. Wonten ing Endraswara (2006b : 110), *triangulasi metode* inggih punika ngempalaken dhata kanthi ngginakaken maneka warni metode. Data saged dipunsebut sah nalika sampun ngantos jenuh saengga gadhah drajat kapitadosan ingkang inggil lan saged dipuntanggal jawabaken.
Kajawi *triangulasi*, kangge ngesahaken data panaliten punika ugi ngginakaken *check data*. Miturut Endraswara (2011 : 107), kanthi data dipunc*check* malih dening panaliti, sesampunipun data sampun kasusun sedaya lajeng paneliti dhateng lapangan malih kangge nedahaken *display data* dhateng *informan*. Menawi *informan* sampun sarujuk kaliyan panaliten punika, data ingkang sampun dipunangsalaken saged dipunsebut sah.
BAB IV
ASILING PANALITEN SAHA PIREMBAGANIPUN
A. Deskripsi Setting
1. Papan Panaliten
Desa Panusupan punika salah satunggaling desa saking 12 desa wonten ing kecamatan Rembang kabupaten Purbalingga. Kanthi cara administratif desa Panusupan gadhah wates-watesing panggenan kados mekaten:
Sisih Ler : Kabupaten Pemalang
Sisih Wetan : Desa Tanalum
Sisih Kidul : Desa Makam
Sisih Kilen : Kecamatan Karang Moncol
Wiyar wewengkon desa Panusupan kirang langkungipun 1425 Ha ingkang kaperang dados, pemukiman pendhudhuk 88 Ha, sawah 150 Ha (sawah irigasi, 125 sawah tadah hujan), saha tegalan utawi dharatan 681 Ha. Desa Panusupan dipunperang dados 8 dhukuh Karang Gedang, Panusupan, Bojongsana, Batur, Candi, Tipar, Pagelaran lan Ragamukti. Panggenan ritual slametan kasebut inggih punika wonten ing Gunung Lawet utawi Ardi Lawet, kirang langkung 4 Km saking pintu gerbang. Wonten ing dhukuh Karang Gedang wonten petilasan Ardi Lawet utawi langkung cethanipun makam utawi petilasanipun Kyai Kunci, Kiyai Santri Agung saha Waliyullah Pangeran Syech Jambukarang. Ingkang dipunginakaken kangge ritual slametan inggih punika makam utawi petilasanipun Waliyullah Pangeran Syech Jambukarang. Supados langkung cetha saged dipunpirsani wonten ing peta:
Panggenanipun petilasan Ardi Lawet wonten ing sisih Wetan margi utami desa Panusupan. Desa Panusupan punika kirang langkung 5 Km saking ibu kota kecamatan lan kirang langkung 42 Km saking ibu kota kabupaten. Punika denah tumuju dhateng petilasan:
Gambar 02. Margi tumuju Ardi Lawet
DENAH PETILASAN SYECH JAMBUKARANG ARDI LAWET
Gambar 03. Dhenah Petilasan, dok. Irvan
Katrangan:
1. Paseban Pakerisan
2. Mushola
3. Wande
4. Wande
5. Wande
6. Kamar mandi
7. Sendhang
8. Gerbang tumuju makam Syech Jambukarang
9. Papan makam utawi petilasan Syech Jambukarang
10. Papan kangge ngobong menyan
11. Kijing
12. Pathok ingkang dipunpitadosi pusering yanah Jawi
13. Pelataranipun makam
14. Undhak-undhakan
15. Margi tumuju wonten ing sendhang
16. Margi utama
Deskripsi denah papan petilasan Syech Jambukarang dipunperang dados:
1. Paseban Pakerisan ingkang awujud persegi gadhah ukuran 8x5 meter dipunangge


text:
g) 12 ing lib. (bab) ing Decade IV, (jilidan) Barros[13] nyariyosakên bab manjingipun agami Islam tanah Pasundhan[14] kala ing salêbêting taun Walandi 1526, saminipun ing taun Isaka 1448, ing sadèrèngipun Barros mawi nyariyosakên kathah-kathah bab kontrakipun têtiyang Portêgis kalihan ratu Hindhu (agaminipun) ing Sundha ingkang jêjuluk, Sang Hyang ing Sundha Kêlapa, kala tanggal kaping 21 Agustus 1522, mriksanana Veth I kaca 280-281, baboning kontrak wau dumugi sapriki têksih wontên ing Lisabon, malah dipun rêmbag ngantos ngalantrah wontên ing sêrat
Alguns Documentos etc. ing adêg-adêg g, ing kaca 460-461, ingkang kaêcap saha kawêdalakên wontên ing kitha Lisabon, ing nagari Portêgis kala ing taun 1892.
Saupami nalikanipun Barros ngarang sêrat Da Asia Decade IV (jilidan) lib. I (bab) cap. 12 (adêg-adêg) mawi nyandhing sarta mêndhêt pêpiridan saking sêrat kontrak wau tamtu langkung cêtha malih tinimbang namung nyariyosakên sawatawis yèn ing sadèrèngipun taun Walandi 1522, tanah Sundha sampun wontên ing gêgêmanipun têtiyang Islam, ingkang măngka pangagêngipun Pati Unus. Ananging cariyosipun Barros bab dadosipun Ratu Pati Unus wontên ing Sundha wau botên miyambaki, sarêng Tuwan Rouffaer sampun sagêd angsal luguning babonipun sêrat anggitanipun Pigafetta ingkang sampun kacariyosakên ing ngajêng yèn pêrtalanipun cêkakan ing têmbung Prasman sampun nate kawêdalakên wontên ing kitha Paris kala ing saantawisipun taun 1524 kalihan 1534, Pigafetta ugi nyariyosakên [nyariyosakê...]
[...n] kalayan têrang yèn Pati (Dipati) Unus madêg ratu wontên ing Majapait, dene Castanheda nyariyosakên yèn Pati Unus madêg ratu wontên ing Dêmak. Cariyosipun sadaya wau madêgipun Ratu Pati Unus ngajêngakên ing taun 1522 saminipun ing taun Isaka ngajêngakên 1444, inggih punika nunggil taun kalihan kala tilaripun. Cêkakipun Barros ragi kêlangkip, bokmanawi sarêng andumugèkakên anggitanipun inggih mangêrtos utawi sumêrêp dhatêng lêpatipun, ananging têka lajêng kakèndêlakên kemawon, kadospundi sagêdipun kêlintu dene piyambakipun pancèn sagêd angsal katêrangan saking sêrat-sêratipun nagari, sami ugi kalihan Castanheda, bab punika têksih kenging dipun larah malih sababipun, supados sagêda ngêkahakên pasaksèn sanèsipun.
Mênggah lêpatipun Barros wau anggèning nyariyosakên yèn Pati Unus madêg ratu wontên ing Sundha tamtu botên saking lêpating pêrtalaning anggitanipun Pigafetta ing basa Prasman, sabab ing pêrtalan wau namanipun Pati
Unus inggih pisah kalihan ingkang mungêl Sundha, bokmanawi kemawon ingkang dipun angge babon nalika panganggitipun Barros anggitanipun Pigafetta ingkang kêlintu, dene anggitanipun ingkang lêrês, saminipun kados nalika panganggitipun Barros Decade II inggih ngantos wontên kalih, bokmanawi ingkang satunggal rêsikaning satunggalipun, yèn makatên kêlintunipun: Raja Pati Unus Sundha (Raia Pati Unuz Sunda) sampun wontên: 350 taun. Punapa malih cariyosipun yèn Kêmukus punika pamêdaling Jawi Kilèn, inggih damêl kêlintunipun ingkang maos, katampenan yèn Kêmukus wau pamêdal ingkang pokok ing saanteronipun pulo Jawi.
Mênggah pêpuntoning pamanggihipun Tuwan Rouffaer ingkang kadamêl lêrês dede Barros ananging Castanheda.
Pati Unus punapa Dipati Unus, utawi sintên mênggah luguning namanipun ing Jawi, anggènipun nêlukakên nagari Majapait kala ing saantawisipun taun Walandi 1516 kalihan 1521, saminipun ing taun Isaka 1438 akalihan [aka...]
[...lihan] 1443, kala samantên risakipun babarpisan karaton Hindhu ing Jawi Wetan. Ing antawisipun salah satunggiling taun wau Pati Unus lajêng madêg ratu wontên ing Dêmak, sarta ngêrèhakên nagari Majapait, ingkang lajêng seda kala ing salêbêting taun Walandi 1521, utawi ing taun Isaka 1443.
Mirid ingkang sampun kaandharakên ing nginggil, têtela yèn risakipun karaton Hindhu ing Majapait, sirnanipun têlênging panata agami Hindhu asantun karaton tuwin panata agami Islam kala ing saantawisipun taun Walandi 1516 kalihan 1521 saminipun ing taun Isaka 1438 kalihan 1443.
Miturut ingkang kasêbut ing Sêrat Babad Jawi sirnanipun karaton ing Majapait kala ing taun Isaka 1400, utawi malih ing sêrat babad nyêbutakên manawi ingkang jumênêng sultan ing Dêmak wontên tiga, ingkang sapisan Radèn Patah (Fatah), inggih Sultan Dêmak ingkang kapisan, inggih Panêmbahan Jimbun, (Panêmbahan Sêpuh), laminipun anggèning jumênêng nata yèn botên 9 inggih 12 taun utawi 25, 27,
28 utawi 42 taun, yèn botên inggih malah 52 taun laminipun. Ingkang kaping kalih ingkang jumênêng nata ing Dêmak Pangeran Sabrang Lèr, ajêjuluk Sultan Dêmak kaping kalih, jumênêngipun kathah têtiyang ingkang sami suyut jumurung sadaya, kuciwanipun namung jumênêng kalih utawi tigang taun, lajêng seda gêrah cêkèk. Ingkang kaping tiga ingkang jumênêng nata wontên ing Dêmak Pangeran Trênggana, ajêjuluk Sultan Dêmak kaping tiga, sakêlangkung misuwur asmanipun, lamining jumênêngipun yèn botên 7 inggih 46 utawi 49 yèn botên inggih 55, 56 utawi 70 taun. Mriksanana Veth: Java I 1896 ing kaca 238-244 langkung malih ing kaca: 266-268.
Miturut sêrat babad ingkang kawêdalakên

dataset: uonlp/CulturaX

config: jv


text:
Antonius Hubertus Thijssen - Wikipedia
Antonius Hubertus Thijssen
Gambar:Mgr Antoine Hubert Thijssen SVD.jpg
Gabriel Wilhelmus Manek, S.V.D.
Darius Nggawa, S.V.D.
Uskup Tituler Eguga (1973–1982)
31 Januari 1932[1]
3 Mei 1951
by Heinrich Leven, S.V.D.
(1906-05-26)Mèi 26, 1906
Baarlo, Peel en Maas, Limburg, Belanda
Juni 7, 1982(1982-06-07) (umur 72)
Rumah Sakit Katolik St. Vincentius A Paulo, Kota Surabaya, Jawa Timur, Indonesia
Tempat Pemakaman Palasari, Kabupaten Jembrana, Bali, Indonesia
Vikaris Apostolik Endeh (1951–1961)
Uskup Tituler Nilopolis (1951–1961)
Administrator Apostolik Denpasar (1973–1980)
Mgr. Antonius Hubertus Thijssen, S.V.D. (lair ing Baarlo, Peel en Maas, Limburg, Belanda, 26 Mèi 1906 – pati ing Kota Surabaya, Jawa Timur, Indonesia, 7 Juni 1982 ing umur 76 taun) yaiku uskup ing Keuskupan Larantuka saka taun 1961 tumeka 1973. Sadurungé, Antonius kapracaya dadi Vikaris Apostolik Endeh saka 1951 tumeka 1961.
Tanggal 8 September 1925, Antonius mlèbu novisiat SVD ing Helvoirt, Walanda. Dhèwèké ngucapke kaul salawasé minangka biarawan SVD taun 1931.
Antonius ditahbisaké minangka imam Serikat Sabda Allah ing tanggal 31 Januari 1932. Wiwit taun 1932 tumeka 1934 dhèwèké dadi guru ing Seminari Menengah Uden, Walanda. Sabanjuré, ngemban misi ing Kepulauan Sunda Kecil. Awit tekané 4 Oktober 1936, karo Pater van Stiphout ditugasi ing Seminari Tinggi Mataloko, Larantuka.[2][3] Tanggal 15 Juli 1942, karo 118 misionaris manca liyané mara ing Sulawesi.[4] Taun 1946 mulih manèh ing Flores lan mulang ing Seminari Tinggi St. Paulus, Ledalero.
Tanggal 8 Maret 1951, dhèwèké kadhapuk dadi Vikaris Apostolik Endeh kanthi jejuluk Uskup Tituler Nilopolis. Pandhapukan iki bareng karo pangowahané jeneng Kepulauan Sunda Kecil dadi Endeh. Sabanjuré Antonius ditahbisaké minangka uskup ing tanggal 3 Mei 1951. Vikaris Apostolik Emeritus Kepulauan Sunda Kecil kang jejuluk Uskup Tituler Arca di Armenia, Heinrich Leven, S.V.D. dadi Uskup Panahbis Utama, kairing déning Vikaris Apostolik Atambua jejuluk Uskup Tituler Candyba, Jacques Franciscus Maria Pessers, S.V.D. karo Vikaris Apostolik Larantuka jejuluk Uskup Tituler Alinda, Gabriel Wilhelmus Manek, S.V.D. 10 dina sabanjuré, dhewèké ngayahi jejibahan minangka Uskup Penahbis Pendamping kanggo Mgr. Wilhelm van Bekkum, S.V.D. minangka Vikaris Apostolik Ruteng kang jejuluk Uskup Tituler Tigias. Taun 1953, Antonius nywun supaya para Suster OCD mbuka biara ing Ende sinambi ngentèni titi wanci mulih ing Lembang.[5][3].
↑ "Catholic Hierarchy". Dijupuk 12 Januari 2013. Priksa gandra date ing: |access-date= (pitulung)
↑ _URL_
↑ a b _URL_
↑ _URL_
↑ _URL_
w bazie catholic-hierarchy.org (ang.) dostęp 2015-09-24
Dijupuk saka "_URL_
Kaca iki pungkasan diowah nalika 13.27, 20 Mèi 2019.


ꦠ꧀꧉
꧋ꦲꦶꦁꦒꦶꦃꦗꦭꦂꦫꦤ꧀ꦏꦠꦫꦶꦏ꧀ꦱꦏꦶꦁꦢꦪꦤꦶꦥꦸꦤ꧀ꦥꦔꦤ꧀ꦠꦺꦤ꧀ꦢꦶꦥꦸꦤ꧀ꦮꦼꦤꦁꦔꦏꦼꦤ꧀ꦲꦔꦿꦱꦸꦏ꧀ꦏꦥꦿꦧꦺꦴꦤ꧀ꦤꦶꦁꦤꦠꦥꦸꦤꦶꦏ꧈ꦲꦁꦒꦺꦤ꧀ꦤꦶꦥꦸꦤ꧀ꦠꦤ꧀ꦱꦃꦢꦶꦥꦸꦤ꧀ꦱꦸꦲꦸꦤ꧀ꦱꦸꦲꦸꦤ꧀꧈ꦢꦶꦥꦸꦤ꧀ꦏꦸꦂꦩꦠꦶꦲꦸꦠꦮꦶꦢꦶꦥꦸꦤ꧀ꦭꦸꦲꦸꦂꦫꦏꦼꦤ꧀ꦥꦶꦪꦩ꧀ꦧꦏ꧀ꦲꦶꦁꦮꦼꦏ꧀ꦢꦭ꧀ꦥꦸꦤꦶꦏ꧈ꦢꦭꦃꦥꦏꦸꦂꦩꦠꦤ꧀ꦤꦶꦁꦠꦠꦧꦸꦃꦲꦤ꧀ꦤꦶꦥꦸꦤ꧀ꦩꦮꦶꦭ
Anjangkêpi Katrangan Sawatawis ingkang Kalêbêt Prêlu.
[Grafik]
Ing nginggil punika gambar pangantèn kakung putri (băngsa luhur) ing Ngayogyakarta.
Ing Kalawarti Kajawèn 7 Sura Wawu 1857 utawi 7 Juli 1927 taun II ăngka 27 karangan bab pangantèn Surakarta, sarèhning taksih wontên kêkiranganipun sawatawis ingkang kula manah prêlu dipun sumêrêpi ing ngakathah, pramila kula kêpêksa amêwahi murih jangkêpipun sagaduging sêsêrêpan kula, kados ta:
Ing kaca 445 kolom I larikan 17 saking ngandhap ingkang mungêl:… pangantèn jalêr èstri panggih, sami mangangge dipun wastani dodotan, caraning pangangge jalêr èstri kados pangagêmanipun para luhur, malah limrahipun dipun wastani ngemba pangagêmaning ratu. Punika lêrêsipun: caraning pangangge jalêr ngrasuk kapraboning ratu, inggih punika kampuhan wangun grêbong andhêm, makutha biru gundha tanpa nyamat.
Inggih jalaran katarik saking dayanipun pangantèn dipun wênangakên angrasuk kapraboning nata punika, anggènipun tansah dipun suhun-suhun, dipun kurmati utawi dipun luhurakên piyambak ing wêkdal punika, dalah pakurmataning têtabuhanipun mawi lagu Kodhokngorèk, awit lagu Kodhokngorèk punika pakurmatan dalêm nata.[2]
Kinanipun manawi wontên pangantèn kêlêrês dipun arak, măngka lampahipun kêpêthuk panjênêngan nata ingkang sawêg pinuju amêng-amêng, arak-arakan wau winênangakên botên mandhêg, sarta pangantènipun kalilan botên mandhap saking tumpakanipun, kenging têrus asêsimpangan kemawon. Nanging saupami sang nata pinuju ngagêm kaprabon dalêm, arak-arakan dalah sapangantènipun kêdah urmat kados sacaranipun kawula dalêm ngurmati panjênêngan nata.
Wontênipun pangantèn dipun wênangakên ngangge kapraboning nata, punika gotèkipun tiyang sêpuh, jalaran kaanggêp kadosdene anglampahi ayahaning Allah, anggèning badhe akawasa nurunakên wiji dumadosing manusa.
Ing kolom I larikan 5 saking ngandhap ingkang mungêl: ngangge buntal kumlawèr ing wingking. Punika lêrêsipun: ngangge buntal gumradhe ing wingking dhawah ing sisih kiwa têngên, mawi ukup renda.
Ing kolom I larikan 2 saking ngandhap ingkang mungêl: ngangge calana cindhe. Lêrêsipun: ngangge calana cindhe sêkar abrit.
Ing kolom I larikan 1 saking ngandhap, ingkang mungêl: ngangge timang. Lêrêsipun: ngangge cathokan (cathokan punika beda kalihan salepe, kajawi cathokan punika panganggèn èstri, wangunipun bundêr utawi lonjong. Cathokan wangunipun pasagi).
Mênggah ingkang dipun wênangakên ngangge cathokan makatên punika, kajawi panjênêngan ratu, para putra dalêm, pangeran santana, wayah saha mantu dalêm, bupati ingkang sêsêbutan arya[3] tuwin para prajurit. Dene tumrap sanèsipun kêdah ngangge timang.
Ing kolom II larikan 16 saking ngandhap ingkang mungêl: limrahipun pangantèn punika kêrik alis. Kawêwahan: sisig, manawi gadhah brengos dipun kêtêpi.
Ing kolom II larikan 15-14 saking ngandhap ingkang mungêl: rambutipun dipun ore plintiran. Punika kawêwahan: sarta sanginggiling pokipun plintiran wau dipun cundhuki sêrat intên wangun jêram saajar lan ngangge sêsupe sakawan (kalih sisih).
Ing kolom II larikan 11 saking ngandhap ingkang mungêl: tumrap pangantèn èstri, tapih cindhe. Dipun wêwahi: sêkar abrit (tumrap pangantèn èstri, tapih cindhe sêkar abrit, seredan) kados nyampinganipun pramèswari dalêm sarta putri-putri dalêm manawi pinuju garêbêg.
Ing kolom II larikan 9 saking ngandhap ingkang mungêl: dados inggih kados ngumbar kunca. Punika lêrêsipun: pancèn ngumbar kunca, awit dodotan èstri ingkang botên kasembongakên punika, dipun wastani ngumbar kunca.
Ing kolom II larikan 9-8 saking ngandhap ingkang mungêl: udhêt gêndhala giri ng


text: K7 22:00 Ora muluk" gegayuhane, urip tentrem ayem iku pengarep"e.


Ki Ageng Pandanaran
Nanging, apa sing dikarepake dening Pangeran Sepuh Sabrang Lor ora bakal kawujud, merga Pangeran Made Pandan ora gelem dadi Sultan. Dheweke kepengin dadi ulama gedhe lan nyepi arep nglakoni tapa, uga ngangsu kawruh bab agama. Dhek bapake seda, kuwasane diwenehake marang Paklike, Raden Trenggana diangkat dadi Sultan Demak ketelu. Pangeran Made Pandan banjur ninggalake Kasultanan Demak lan ngumbara nuju arah Kidul sig ora bakal dingerteni dening sedulur Kasultanan.
Sajroning pangumbaran, dheweke mesthi ngajarake lan ngangsu kawruh bab agama Islam. Saya suwe anggone mlaku, lan ora dirasa dheweke wis tekan ing sawijining panggonan sing diarani Bergota. Neng panggonan iku, dheweke ngedegake pondho-pondhok pesantren kanggho para pandhereke kanggo ngangsu kawruh lan nyebarake agama Islam. Kanthi sarujuke Sultan Demak, Pangeran Made Pandan mbukak alas anyar lab ngedegake omah uga gawe kampung. Ngelingi alas mau akeh wit asem arang-arang, tegese asem sing jarake adoh-adoh, mula diarani Semarang (asale saka tembung asem "asam", lan arang "jarang"). Merga tlaten lan sabar anggone mulang warga bab agama, Pangeran Made Pandan banjur kesuwur kanthi paraban Ki Ageng Pandanaran. Banjur dheweke ngedegake Kabupaten Semarang sing diestoni dening Sultan Demak lan Ki Ageng Pandanaran diangkat dadi bupati sing sepisanan ing Semarang. Dheweke nglakoni pamarentahan kanthi wicaksana lan tlaten. Ki Ageng Pandanaran duwe anak sing uga kesuwur kanthi paraban Ki Ageng Pandanaran. Pungkasane, Bupati Pandanaran (Pangeran Made Pandan) tilar donya. Lan disarekake ig Pegunungan Pakis Aji (Telomoyo) sing manggon ing sisih wetan Bergota. Ki Ageng Pandanaran nggantekake kalungguhane bupati Semarang merga saka warisane jenate bapake. Dheweke mimpin Pamarentahan kanthi apik lan mesthi manut karo ajaran-ajaran Islam kaya dene jenate bapake. Nanging suwe-suwe ana owah-owahan. Dheweke sing maune apikan aten iku saiki wis malih dadi luntur. Tughas-tugas pamarentah sing maune digarap nganti rampung lan tumata kanthi thirik-thirik, saiki wis wiwit kerep ora digubres lan digarap, apa maneh pondhok-pondhok pesantrene lan panggonan kanggo ngibadah sing wis wiwit ora dirumat maneh. Nanging bejane sing kaya mangkono mau nuli dimangerteni dening Sultan Bintara, mula oa dadi kedarung-darung tekan ngendi-endi.
Sultan Demak ngupayakake kanggo nginsyafke Ki Ageng Pandanaran kanthi prantaran utusane, nanging kekarepane Sultan Demak ora diwangsuli nanging malah diece entek-entekan. Ngerteni kahanan sing kaya mangkono, mula Sultan Demak nganakake rembugan gedhen sing bakal ditekani dening para pejabat lan tokoh agama, ing antarane para Walisanga. Kanggo ngemban tugas kuwi, diputuske yen sunan Kalijaga ditunjuk dadi utusan Sultan Demak.
Sunan kalijaga nyamar dadi tukang suket sing nawakake dagangan sukete neng plataran Kabupaten Semarang kanggo pakan jaran piyaraane. Sawise suket mau dituku, banjur dibongkar dening tukang jaran sing pranyata ing jerone mau ditemokake emas sakepel sing pating kumeclap. Emas sakepel mau banjur diakoni dening sang bupati dadi duweke. Kahanan kaya mangkono iku kedadeyan nganti ping pirang-pirang nganti emas sing ditampa yen dijumlahke wis mesthi akeh banget lan samsaya srakah lan tamak bae bupati mau. Nalika tukang mau ngandhakake marang sang bupati ngenani emas sakepel mau nanging kasunyatane ora diakoni yen dhewee nympen emas duweke tukang suket.
Mula si tukang suket mau meneng sedhela ndonga marang Gusti kang Murbng Dumadi supaya diwenehi pituduh lan dalan kanggo nakluke sag bupati Semarang tanpa mancing tukaran utawa padudon. Si tuang suket ngandharake yen sang bupati ora ngakoni ora dadi ngapa, malah yen sang bupati isih kepengin emas s9ing luwih akeh maneh, dheweke saguh kanggo nduduhake neng endi panggonan emas-emas mau. Sawise ngrungokake tembung-tembung mau, tanpa isin-isin sang bupati terus meksa supaya age-age diduduhake neng endi panggonan emas sing dimaksud mau.
Sing dodol suket ngongkon sang bupati supaya macul lemah neng platarane Kabupaten. Wiwitane sang bupati ngrasa mamang, nanging merga anggone duwe kekarepan kpengin entuk emas sing luwih akeh, mula pangrasa sing kaya mangkono iku dilalekake, lan panjaluke tukang suket mau dituruti. Kanthi gedhe lan kuwasane Sang Maha Wikan, mula kasunyatane saben kilan lemah sing dipacul mau dadi emas. Mula sang bupati kanthi rasa ati sing bungah, banjur nerusake anggone macul, dheweke ngrasa samsaya kesel lan wis ora saguh maneh anggone ngayunke pacule.
Wiwit saka kedadeyan sing lagi bae dilakono, dheweke sadhar yen apa sing diadhepi kuwi dudu sembarang wong. Merga ora percaya yen wong sing dodol suket bias nggenti lemah dadi emas. Dheweke ngrumangsani yen dheweke wis kesasar lan keblusuk ing padonyanan. Pungkasane dheweke takon sapa sejatine sing dodol suket iku, lan wangsulane yen dheweke sejatine Sunan Kalijaga, salah sijine saka Walisanga. Krungu kaya mangkoni iku, sang bupati age-age njaluk ngapura ngenani apa sing wis dadi kaluputane, lan sang bupati pungkasane gelem diangkat dadi murite Sunan Kalijaga, nanging kudu ana syarate. Banjur Sunan Kalijaga pamit arep ngadhep marang sang Baginda Sultan Demak, lan ing wektu sing ditemtokake dheweke arep tka maneh padha karo kanggo ngumbara.
Sawise Sunan Kalijaga lunga, bupati Pandanaran wiwit tata-tata kanggo nyiapake pangumbarane. Sakliyane kuwi dheweke mesthi sedekah lan ngamalke bandhane kanggo fakir miskin, kanggo netepi janjine. Ki Ageng Pandanarang karo bojone ngumbara kanggo nggolek sing dinggo nemeni plajarane marang agama Islam, khususe ing Jawa. Pungkasane Ki Ageng pandanaran netep ing Klaten Jawa Tengah nganti seda lan diarekake ing Gunung Jabalkat, nganti saiki kuburan Sunan Tembayat isih rame ditekani dadi objek wisata ziarah sakgandheng karo ziarah Walisanga.
GUNUNG TOMPOMAS
Manut buku Jayabaya njebluge Gunung


text:
3 1
Slendro Manyura 193
Ginonjing
Irama 5 6 5 3 5 6 5 2
B . . . 6 6 165 3 . 56 5i 5-6 35 3 2
Parabé sang - Moro - za - ngun
. 6 6-5 535-3 6 3-6 5-32
Parabé sang Moro - ba - ngun
5 6 5 3 5 1 5 8
. 5 6 i2 6 165 3 . 56 25 3 . 12 1 6
Sepat dom - bo --- kali O - yo
3 3-2 211-1 3 1-3 32-16
Sepat dombo kali O - yo
5 2 5 1 5 3 5 6
. 3 2 . 13 2 1 . 29 35 2 . 3 12 1 6
Ojo do - lan --- lan wong pri - yo
2 3-2 13-6 5 3-6 6
Ojo do-lan lan wong pri - yo
5 3 5 6 5 3 5 2
. 56, 3-5 6-36 6 i 2, 16 3 . 35 3 2
Geng ri - meh no --- ra pra so - jo
6 1-6 21 3-6 3 3-6 6532
Geng rimih no-ra pra so - jo
Transition to Irama III, after the third kenong, slowed.
Irama III.
C - 5 - 6 . 5 - 3
. 5 6-3 2 3-6 6,
yo Ra - mane
Monging zir - zo
Gironjing
5 6 5 2
Tir-to miji'ing sa-ri-ro
5 6 5
Na-li-ka ni-ro da-lu
5 1 5 6
Wong Agung mang-sah se-me-di
5 2 5 1
Si-rep kang solo wa-no-ro
5 2 5 6
Sa-do-yo wus sa-mi-gu-ling
5 3 5 6
Nadyan a-ri-Suc-dar-so-no
5 3 5 2
Wus da-ngu den ni-ro gu-ling
Kendelan: short stopping
Da-la i-jo ku-lo i-jo
Tak puji bis-ho jo-no-do
Repeat: C.
Gironjeng
The second gongan by first Kenong.
5 6 5 3
6 6.6 6.6 6.6 5.3 6 6.16 5.3
Trahing Notogarwo risang Dananjio - yo
5 6 5 2
6 1.6 2.1 6.3 .32.1 3 3.12 2
Denpragitno sabarang aywo sembrono
Gangsaran Tragokliwung sl: Ngga.
Paraé sang Mara-ba-ngun
Paraé sang Mara-ba-ngun
Sepal Domba kali O-ja
Sepal Domba kali O-ja
Raja dolan lan wong pri-ja
Raja dolan lan wong pri-ja
Geng ré meh no ra /pra-sa-dja
Geng ré meh no ra /pra-sa-dja
Tambang-ga-yah
Tambang-ga-yah
Sembilang la-dji se-pa-sang
Sembilang la-dji se-pa-sang
Nangka-pe-ling
Nangka-pe-ling
Marang wadya kang té-le-wa.
Repeat R:
Padrang Kondomanjuro
Sl: Ngir: kagerong Bedajan
Buka Rebab: 6123-21-26-5-3
(5) 6 5 3
6 3 2
2 3 2
2 6 5
(9) 6 6
Dn-de
A: 5 6 5
6 5 6
2 1 6
3 2 5 5
Wus si jo 90-
6 3 2
6 1 6 i2i
Ku su ma Dru
2 6 6
2 1 da
pa da
5 3 5
5 3 5
A dje dja mang
Slendro Manyura 199
3 2 5 3
tun-do ro ki
1 6 5 3
na ra wis la
5 6 5 3
Dn-de
5 3 2 1
A-je
2 3 2 1
A-je mang
2 6 5 3
An-de
Repeat: A.
Ki Wasitodipuro
Ladrang "Moncer" Slendro patet Manyura
Intro: [2 3 5 - 6 5 3 2 1 6 5 3 5 6 1 6]
A: [5 3 i 6 5 3 i 6]
 2 3 3 - 1 2 - 16
 Tawas pi - to
[3 3 2 3 6 5 3 2]
 6 i - 6 2 - 6 3 3212 2
 Dayo driyo Wis nu gar wo
[3 2 3 5 6 5 3 2]
 5 6i6 - 6 - 3 6 - 532
 Murweng gi - to
[1 6 5 3 5 6 1 6]
 3 3 - 2 312 7 3 1 - 3 2 - 16
 Karso dalem Sri Naren dro
[5 3 i 6 5 3 1 6]
 2 3 - 5 3 3 - 1 2 - 16
 Nar di - Bo - so
[3 3 2 3 6 5 3 2]
 6 i - 6 2 - 6 3 3212 2
 Wengku salu Welut wi - so
[3 2 3 5 6 5 3 2]
 5 6i6 - 6 - 3 6 - 532
 Kar yo wu - lang
[; 6 5 3 5 6 1 6]
 2 3 - 2 1 - 2 - 6 5 3 - 6 6
 Wewaton ne Wong Ngawu - lo
Moncer. Sl.
6 6 5 6 i 2.3 12 i 6
Para. bé sang Mo-ro-ba-ngun
2 3.1 2.6 5 3.6 6
Para. bé sang Mo-ro-ba-ngun
1 1 6 1 6 5 3 2
3 3 352 i 2 16 3 . 35 3 2
Sepal dom-bo kali O-yo
2 3.5 3.2 i 2.6 3 3.6 5.32
Sepal dom-bo kali O-yo
3 2 3 5 6 5 3 2
2 2 2 3 5 6 - 35 3 2
O-jo dolan lan wong pri-yo
6 6.5 535 .3 6 .3 5.32
O-jo dolan lan wong pri-yo
i 6 5 3 5 6 i 6
12 6 . 6 165 3 . 56 25 3 . 12 1 6
Geng ré-méh no ra pra-so-jo
5 6.1 6.5 3 5.2 3 1.3 2.16
Geng ré-méh no ra pra-so-jo
Repeat to P.
Dinden and Gerong Gd: Pangkur laras Sl.: pt: Manyura
Buka Rebab: Wirama I
-322 -_PHONE_ -1.6
A 3 2 3 1 3 2 1 6
i 6 3 2 5 3 2 1
- - - i 2 2 2 6 2 6 5 3 5 6 i
Rudjak nangka Rudjak-e para sar-dya-na
3 5 3 2 6

dataset: HuggingFaceFW/finepdfs


text: Praha iku kutha karajan Cékia. Kutha iki kang ndunungi cacahé watara 1,5 yuta jiwa. Kurang luwih 15% kang ndunungi Céko manggon ing kutha iki.


text:
Siwalan iku kalurahan kang dumunung ing kacamatan Gayamsari, Semarang, Jawa Tengah, Indonésia.
Kalurahan iki wewatesan:
Uga delengen
 Gayamsari, Semarang
 Kutha Semarang
Pranala njaba
Situs web resmi kutha Semarang
Gayamsari, Semarang

dataset: wikimedia/wikipedia


Wb/jv/Kawruh Basa Jawa/Rakitan Ukara/Wangsalan
< Wb | jv | Kawruh Basa Jawa | Rakitan Ukara
Wangsalan kuwi tetembungan ing ukara sing disamun kayadéné cangkriman utawa batangané kasebut ing ukara candhaké mung dicangking wandané baé.[1] Wangsalan bisa dipérang telu yakuwi: wangsalan sajroning pacelathon, wangsalan èdi pèni lan wangsalan awujud tembang.
Contents
Wangsalan jroning pacelathon[edit]
- Njanur gunung, kadingarèn dolan mréné? (janur gunung = arèn)
- Ngrokok cendhak, bocah cilik ora kena neges-neges (rokok cendhak = tegesan)
- Jenang gula, aja lali (jenang gula = glali)
- Nggodhong garing, ésuk-ésuk kok wis nglaras (godhong garing = klaras)
- Balung klapa, éthok-éthok ora ngerti (balung klapa = bathok)
- Balung geni, mbokmenawa aku ora bisa teka (balung geni = mawa)
- Balung janur, sida lunga apa ora? (balung janur = sada)
- Balung pakèl, aja seneng alok-alok (balung pakèl = pelok)
- Jangan gori, nganti judheg anggonku mikir (jangan gori = gudheg)
Wangsalan èdi pèni[edit]
- Carang wreksa, wreksa wilis tanpa patra. Ora gampang wong urip ing alam donya. (carang wreksa = pang, wreksa wilis tanpa patra = wit kayu urip)
- Kolik priya, wanara Anjani putra. Tuhu éman, wong anom wedi kangèlan (kolik priya = tuhu, Anjani putra = Anoman)
Wangsalan awujud tembang[edit]
- Kinanthi linging pitutur, kenthang rambat menyan putih, awasna dipun pratèla. Nolèha wiranging wuri, cecangkok wohing kalapa, kang dadi pathoking urip.
- - kenthang rambat = tèla
- - menyan putih = wlirang
- - cecongkak wohing kalapa = bathok
Referensi[edit]
- ↑ Kamus Basa Jawa (Bausastra Jawa) anggitan Tim Penyusun Balai Bahasa Yogyakarta
Sumber[edit]
- Kawruh Basa Jawa Pepak anggitan Daryanto S.S.


text: Distrik, iku pamérangan wewengkon administratif ing Provinsi Papua lan Papua Kulon, Indonésia ing sangisoré kabupatèn utawa kutha. Istilah "Distrik" nggantèkaké "kacamatan", kang sadurungé dipigunakaké kaya ing provinsi-provinsi liya ing Indonésia. Panetepan iki sairing karo Undhang-undhang Nomer 21 Taun 2001 bab Otonomi Khusus kanggo Provinsi Papua. Distrik minangka Perangkat Laladan Kabupatèn utawa Kutha ing Papua kang duwé wewengkon kerja tinamtu kang dibawahi Kepala Distrik.


text:
"balung mau padha kaetrapan otot lan kathukulan daging serta kabrungkus ing kulit," salajengipun "mangka roh tumuli anganjingi marang papati iku, temah padha urip (Yéhézkiél 37: 1-10).
Saminipun luyut punika kaliyan ingkang kasebutaken ing Quran Suci sampun cetha, mila boten perlu kula panjang-panjangaken pangrembag kula. Ingkang kasebutaken ing Yéhézkiél bab 37, punika terang manawi luyut, tandhanipun, bab wau dipun bukani makaten: "Kacarita aku tinumpangan astané Yéhuwah, mula sajrónè ngraga sukma aku diirid déning Yéhuwah," inggih punika tetembungan ingkang mesthi ateges kawontenan luyut. Sambetipun lalampahan wau saya cetha malih anggènipun nélakaken manawi punika luyut, jalaran ing Serat Yéhézkiél 37: 11 nyebutaken: "Hé anaking Adam, balung iku mau pasemoné sagolongané turuné Israil, lah, iku padha duwé pangucap mangkéné: Balungku wus padha garing, lan wus ilang pangarep-arepku." Déné 37: 12 nyebutaken manawi sami kaparingan janjining Pangéran: "Dhuh umat-Ing sun, wruhanira: Ingsun bakal ambikaki kuburira, serta sira padha Ingsun entasaké saka ing kuburira iku, tuwin Ingsun ulihaké marang ing tanah Israil." Punika sadaya nedahaken kalayan cetha bilih balung wau namung dados pasemoning kawontenanipun sagembeleng dharah Israil ingkang ambruk. Tembung: sagembelengé (ing Bébel Jawi tembungipun: sapérangan) ingkang pinanggih ing Serat Yéhézkiél 37: 11 wau kula wigatosaken sanget, jalaran
kanyataanipun balung wau namung sakedhik, inggih punika namung balungipun tiyang Israil sawatawis ingkang sami pinejahan, déné ingkang kaboyong serta kadadosaken kawula tumbasan dënig titiyang Babil punika langkung kathah malih. Pratêlan angka 11 lan 12 punika sampun terang sanget, dados boten perlu katerangaken malih.
Dados sampun cetha wéla-wéla, bilih lalampahan balung-balung ingkang kasebut ing Serat Yéhézkiél bab 37, punika luyutipun Nabi Yéhézkiél. Makaten ugi lalampahan saminipun, kados déné ingkang kasebut ing Quran ayat 259, ingkang saweg karembag punika, punika inggih luyut. Pancèn Quran Suci asring kémawon nyebutaken lalampahan ing salebeting luyut boten mawi katerangaken manawi punika luyut, manawi sasambetanipun dhawuh utawi kwontenanipun lalampahan utawi gandhèngipun kaliyan babad ingkang kelampanhan ing jaman kina punika sampun anélakken manawi punika luyut. Cobi mirsanaana dhawuhing Quran 12: 4 ingkang nerangaken nalika Kanjang Nabi Yusuf matur dhateng ingkang rama prakawis anggènipun supena; makaten: "O, bapak! saëstu kula sumerep lintang sawelas serta surya tuwin rembulan – paningal kula, sadaya wau sami sujud dhateng kula." Ing ngriku babar pisan boten mawi nyebutaken bilih pamirsanipun Kanjang Nabi Yusuf wau wonten ing dalem luyut. Lalampahan ingkang kasebut ing dalem ayat ingkang saweg karembag punika cetha manawi luyut; makaten punika boten namung katitik saking anggènipun sami kaliyan lalampahan ingkang kasebut ing Serat Yéhézkiél 37: 1-10, ingkang ugi téétela manawi luyut, nanging ugi katitik saking anggènipun dipun wiwiti kalayan kâf', ingkang tegesipun: kaya déné, awit saupami botena makaten, kâf' ingkang wonten ing ngriku punika lajeng damel, kados pangintenipun sawenèh mufassir (Rz). Saupami lalampahan wau lalampahan saëstu (saëns luyut), kados déné ayat ing sadërèngipun, ayat wau mesthi boten dipun wiwiti kalayan dhawuh utawa kaya déné …… wang sul utawa wong kang …… Dados anggènipun dipun wiwiti kalayan kâf', punika minangka katrangan manawi lalampahan wau sanépa utawi luyut. Sayyid Ahmad Khan kagungan pamanggh bilih dhawuh ingkang mungel punika sami kaliyan ingkang jawinipun "utawa wong kang kaya déné ngliwati sawijining kutha."
Kaping tiganipun, satunggaling nabi kadamel dumunung wonten ing kawontenan pejah, punika ugi kawontenan luyut, serta sanadyan boten kasebutaken wonten ing Bébel, nanging nyata kaseksèn ing gelar yakti, kalayan mengku teges dados pasemoning pejahipun bangsa Yahudi, pejah asor tuwin kasusahan, utawi risakipun kitha Yerusalem, ingkang kelampanhapun ngantos mèh satus taunan. Kitha Yérusalèm kabedhah dënig sang nata Nébukhadnézar ing taun 599 sadërèngipun miyos Kanjang Nabi 'Isa (II Para Raja 24: 10). Sang raja Cyrus ngidini ambangun padaleman suci nalika taun 537 sadërèngipun miyos Kanjang Nabi 'Isa (Ézra 1: 2). Rampungipun pambangunung padaleman suci ingkang wekasan piyambak nalika taun 515 sadërèngipun miyos Kanjang Nabi 'Isa (Ézra 6: 15). Bébel boten nyebutaken babad ingkang kelampanhan ing salebetipun wekdal wiwit taun 515 sadërèngipun miyos Kanjang Nabi 'Isa mila sanajan upamiya boten kénging kaanggep bilih wekdal gangsalwelas taun dipun anggé titiyang Israil dudunung malih ing Yerusalem, tuwin ambangun kitha kaanggé papan padununganipun, wekdal antawisipun taun 599 kaliyan 515 punika mèh jangkep saabad abad ingkang kaping nem sadërèngipun Kanjang Nabi 'Isa. Dados, ing dalem luyut Nabi Yéhézkiél séda ngantos satus taun, punika kajengipun: pejahipun bangsa Bani Israil ngantos satus taunan.
Salajengipun prayogi kula wewahi katrangan, bilih anggènipun nyebutaken tedha tuwin ombènipun nabi wau boten wonten tandha-tandhanipun kataman ing dayaning taun, tuwin kuldinipun taksih lastantun ngadeg jejer, punika ambuktèkaken bilih pejah satus taun ingkang dipun alami dënig nabi wau namung pejah pasemon. Sawenèh mufass


text:
BrowseBrowseInterestsBiography & MemoirBusiness & LeadershipFiction & LiteraturePolitics & EconomyHealth & WellnessSociety & CultureHappiness & Self-HelpMystery, Thriller & CrimeHistoryYoung AdultBrowse byBooksAudiobooksComicsSheet MusicBrowse allUploadSign inJoinBooksAudiobooksComicsSheet MusicSesorahUploaded by grasshope 38 viewsDownloadEmbedSee MoreCopyright: Attribution Non-Commercial (BY-NC)List price: $0.00Download as PDF, TXT or read online from ScribdFlag for inappropriate contentSESORAHoleh : Prasetyo Adi Tunggal, S.Pd, M.Si Pangertosan Sesorah Sesorah utawi Pidato saged ugi sinebat Tanggap Wacana. Dene werdinipun Sesorah, inggih punika ngendika wonten sangajengipun tiyang kathah. Langkung gamblangipun wedharipun pangandikan kasebat, anggadhahi ancas utawi tujuan ingkang gumathok. Dene ingkang dipun wastani tiyang kathah, inggih punika boten wonten watesipun, inggih kinten-kinten langkung saking sedasa tiyang. Ancasipun Sesorah saged kaperang dados tiga, inggih punika : 1. Kagem nyaosi pangertosan dhumateng tiyang sanes. 2. Kagem nyaosi karemenan/panglipur dhumateng ingkang kepareng midhangetaken. 3. Kagem mempengaruhi pamanggih utawi pendirian ingkang sami mirengaken, supados kersa tumindak ingkang dipun suwun dening pamedhar pangandika. Bilih Sesorah punika kagem nyaosi pangertosan dhumateng tiyang ingkang midhangetaken, pramila tanggapan saking pamiyarso ingkang dipunkajengaken, inggih punika bilih para pamiyarso saged mangertosi punapa ingkang dipunandharaken dening pamedhar pangandika. Bilih Sesorah punika kagem nyaosi karemenan/panglipur dhumateng tiyang ingkang midhangetaken, pramila tanggapan saking pamiyarso ingkang dipunkajengaken, inggih punika bilih para pamiyarso saged rumaos rena ing penggalih. Bilih Sesorah punika kagem mempengaruhi pamanggih utawi pendirian dhumateng tiyang ingkangmidhangetaken, pramila tanggapan saking para pamiyarso ingkang dipunkajengaken, inggih punika bilih kapitadosan para pamiyarso dhumateng punapa ingkang sampun dipunjlentrehaken dening pamicara, kanthi tulus saha ikhlas, para pamiyarso kersa nindhakaken punapa ingkang sampun dipunngedikakaken dening pamedhar pangandikan. Pancawisan Sesorah Sanadyan kados pundi rantaman adicara Sesorah ingkang sampun dipuncawisaken, tamtu taksih kathah tithalipun saha kekiranganipun. Bok bilih, ingkang midhangetaken dereng saged nampi babaran saking rantaman Sesorah punika.Ing salebetipun Sesorah, pananggap wacana badhe pikantuk sambetan ingkang sae, manawi piyambakipun saged nglumantaraken Sesorah kanthi wacana ingkang sae ugi. Awit saking punika, kedhah dipun gatosaken prekawis-prekawis ingkang kirang mranani penggalihipun para pamiyarso ingkang sami midhangetaken. Sikep sarira ingkang kirang mranani antawispun : 1. Jumeneng kanthi lelambaran suku setunggal. 2. Jumeneng kanthi suku ingkang sakalangkung rapet. 3. Jumeneng kanthi suku ingkang sakalangkung megar.
6. Jumeneng kanthi loyo utawi boten wonten semangat. 4. Boten migatosaken kawontenan utawi ingkang midhangetaken.4. 2. 5. 2. Wigati/dudutan (kesimpulan). Jumeneng Kaku. 7. 7. Jumeneng jonjing utawi kurang imbang. Ewah-ewahaning sarira ingkang boten mranani antawisipun : 1. Pangajeng-ajeng. 8. Asring ngebahaken satunggaling perangan sarira. nalika Sesorah ugi kedah dipungatosaken prekawis-prekawis ingkang kados ing ngandhap punika : 1. 5. 6. Sasanesipun punika. Sekedhap-sekedhap ngewah-ewah sarira (badan). Ewah-ewahaning pasuryan ingkang boten mranani antawisipun : 1. Salam pambuka. 3. Iramaning suwanten. kaliyan ingkang dipun ngendikakaken. Wusana (panutup). Ngebahaken perangan sarira ingkang boten trep. 7. 5. Asring kukur-kukur utawi asring ngukur salah satunggaling perangan sarira. Nglebetaken asta wonten ing sak clana. 3. 4. 3. Jangkepipun kados makaten : 1. Tansah tumungkul. Swasananing suwanten ingkang laras kaliyan kawontenan. Gumujeng ingkang dipun damel-damel. Salam panutup. Rancaking pamicara ingkang laras kaliyan tandhaning anta wecana (tanda baca). Asring ningali nginggil. 10. 4. Asring mirsani cathetan.
. Jumeneng kanthi lelendhen papan wicara (mimbar). inggih punika ngaturaken uluk salam dhumateng para rawuh. tumunten kalajengaken nyebat asmanipun para rawuh. Salam pambuka. Isi Sesorah (Pidato). Ngebahaken salah satunggaling perangan sarira kanthi tidha-tidha (tiba-tiba). kedah kamomot prekawis-prekawis ingkang sampun karantam kanthi urut-urutan kados ing nggandhap punika : 1. 9. Purwaka basa (pambuka). 5. 6. 2. 3. Sora lan botenipun suwanten. Polatanipun mbesengut. 2. Rantaman/Cengkorongan Sesorah Ing salebeting Sesorah. Gugup. 4. Jumeneng boten kanthi kapitadosan ingkang gumathok (kirang percaya diri). Jumeneng boten nggatosaken papan panggenan. Asring mesam-mesem.
4. inggih punika inti saking isi.2. Wigati/dudutan (kesimpulan).
. 5. Purwaka (pambuka). inggih punika atur panuwun. Salam Panutup. Wusana (panutup). 7. inggih punika sadaya prekawis-prekawis ingkang dipun wedharaken. saha kalajengaken atur panuwun dhumateng Gusti ingkang akarya Jagad. 6. inggih punika atur panuwun (matur nuwun) dhumateng para rawuh (tamu undangan). ingkang sampun dipunwedharaken. 3. inggih punika pitedah-pitedah saha pangajeng-ajeng ingkang dipun wedharaken dhumateng para pamiyarso ingkang midhangetaken. Isi Sesorah. Pangajeng-ajeng. saha panyuwunan pangapunten bok bilih wonten kekirangan tuwin kalepatan anggenipun ngaturaken Sesorah. inggih punika uluk salam kangge mungkasi atur Sesorah.


text:
ek dienggo umbah-umbah Kang Ajin," abane Adon, menging.
"Kudu adus Isun… Celukena Ali.. Mulih. Ayo mulih," ucape Anang terus-terusan njaluk mulih. Ambegane Anang ngangsur-ngangsur.
"Nginum Pak?" Emakisun nawani. Anang manthuk. Awake Anang dilungguhaken, boyoke teka mburi dicekeli. Arep diselehaken maning awake, Anang kelaran.
"Aduuuuh," awake gemeter, cangkeme terus mingkem rapet. Matane cengeng sing ubah. Tangane nggegemp kaku.
"Pak, Apak…," Mak Tik nyeluki Anang. Merga kaya sing sadhar, taping melek. Iluhe Mak Tik mberebes mili.
"Dhik, juwutena Quran, Dhik," abane Mak Tik nyang Emakisun. Tangane Anang sun cekeli makene sing nggegemp kaku.
"Nang… Anang," celukisun ambi lungguh ring tengene.
"Hang anter Tik, ngajekena Anange. Engko tah yara dhemen." Setemene isun paham, Mak Tik nggedhekaken atine. Sing bisa muni anter ulihisun ngaji merga diterak banyu mata hang cicir ngepusi pipi. Ciyut temenan atinisun, nulih Anang.
"Ali… Wis teka tah Ali? Mulih… Mulih bain," Anang balik sadhar, magih ngomong njaluk mulih.
"Ali ning dalan Pak… Enggih, wangsul," jare Mak Tik ngapusi.
Bangete tengah dina, ngarepaken wayahe wong Jum'atan, Mak Tik balik nyeluk Jonupik kanggo ngateraken Anang mulih ngidul. Kang Ali ditilpun sing agage semaur. Anang wis sing kanti nganteni.
***
Anang wis gadug. Gadug Bades, bangete wong magih khotbah ana ring masjid. Sak mudhune wong Jum'atan kabeh padha mara nyang umahe Anang. Umah cilik dadi supek merga ebek wong teka ngewartakaken. Anang ana ring kamar magih dingajikaken Yaa-Siiin. Mak Tik, emakisun, Kang Ali lan Kang At wis lungguh mubengi awake Anang. Sing sepira suwi, Anang dipapag. Wis wayahe kanggo mulih. Sing ana hang sing ngerasa kelangan, kabeh padha tangisan.
BALAI BAHASA JAWA TIMUR


text:
Yonif Raider 751/Vira Jaya Sakti (Yonif Raider 751/VJS) iku ékan pemukul Kodam XVII/Cenderawasih. Yonif 751/Vira Jaya Sakti diresmèkaké tanggal 14 Agustus 1964. Ékan iki duwé markas ing Sentani, Jayapura, Papua.
Insiden 29 April 2009
Tanggal 29 April 2009 watara 100 prajurit TNI Angkatan Dharat Yonif 751 ngamuk amarga hak-haké dipotong déning komandan. Para prajurit mau némbak-némbak mendhuwur ing plataran markas ing Dalan Kemiri, Sentani.. Sabanjuré, telu perwira Yonif 751 dicopot jabatané.
Réferènsi lan pranala jaba
751
751


text: Google Semalt digunakake dening mayuta-yuta lan dianyari sacara reguler. Minangka sampeyan bisa mbayangno, iki tegese Google dibanjiri kanthi panjalukan kanggo mlayu kampanye Semalat. Dheweke uga nampa keluhan saben dina babagan agensi pemasaran sing ora sah sing mismanage akun Semalt - cargo bike new york.


text: Aku iki prasasat


text:
Karanganyar iku désa ing Kacamatan Welahan, Kabupatèn Jepara, Provinsi Jawa Tengah, Indonésia.
Uga delengen
 Welahan, Jepara
 Kabupatèn Jepara
Pranala njaba
 Situs web resmi Kabupaten Jepara


text:
Wikipedia basa Inggris kuwe edisi basa Inggris sekang ensiklopedia bebas sing jenenge Wikipedia. Wikipedia basa Inggris didegna tanggal 15 Januari 2001 lan gutul artikel kaping-3.000.000 dong sasi Agustus 2009. Wikipedia basa Inggris kuwe edisi Wikipedia sing pertama lan tetep dadi sing paling gedhe, sing jumlah artikele wis lewih sekang ping telune jumlah Wikipedia paling gedhe ke-2, yakuwe Wikipedia basa Jerman. Wiwit taun 2009, 22,3% sekang artikel nang kabeh Wikipedia asale sekang Wikipedia basa Inggris.
Artikel Wikipedia basa Inggris ditulis bareng-bareng nang sukarelawan sadonya, lan meh kabeh artikele teyeng disunting nang sapa baen sing nduwe koneksi Internet. Popularitas Wikipedia terus munggah wiwit didegna, sekiye Wikipedia wis dadi salah siji sekang sepuluh situs web sing paling akeh ditekani.
Protes SOPA tanggal 18 Januari 2012
Referensi
Pranala jaba
 Wikipedia bahasa Inggris
 Wikimedia Foundation, sing duwe proyek Wikipedia
Basa Inggris
Wikipedia miturut bahasa


text:
Powiat Namysłów iku powiat (kaya déné "kabupatèn" in Tanah Jawa) ing Polen. Kutha krajané ya iku Namysłów. Powiat iki papané ana ing provinsi Opole lan sing ndunungi 44.003 jiwa.
Powiat ing provinsi Opole


text:
Puṣpacalita iku siji pupuh kakawin. Pupuh iki lumrahé digolongaké ing kategori: Sangskṛti. Jeneng pupuh iki tegesé kira-kira: "Kembang sing obah".
Guru-laghu
Pupuh iki guru-laghuné mengkéné:
U U U | U-U |-U U | U-U |-U U | U-U | U U U | U U U
Dadi cacahé wanda ana 24.
Tuladha
Saḍatĕngirômulat ri sira sang kakungnira n alinggih i śila maradin
lĕngĕng anulis karas ri rĕcĕp ing tanah singi n amarṇa rarasika langö
sawulatirê sang adyah angĕlih lumampah inamĕrni pariwaranira
bhramara hinangswan ing paramapuṣpa yâcalita denira n angangĕn-angĕn. // Wṛttâyana (24) //
Jarwa
Satekané dhèwèké weruh ing sang lanang lungguh ing watu rata
kasengsem nulis ing karas karo landheping tanah nyaritakaké asmarané sing éndhah
nalika weruh sing wadon kesel lumaku diiringi pariwarané
tawon saba ing kembang apik sing obah-obah amarga dhèwèké ngalamun.
Sumber rujukan
 P.J. Zoetmulder, 1983, Kalangwan. Sastra Jawa Kuno Selayang Pandang. Jakarta: Djambatan.
Pupuh kakawin


ha sumaput, banjur padha katisên, amarga kêna daya prabawane kiyai Sumbre. Sunan Benang andangu marang kiyai Sumbre: "Buta Locaya! kowe kok mêthukake lakuku, sarta nganggo jênêng Sumbre, kowe apa padha slamêt?"
Buta Locaya kaget bangêt dene Sunan Benang ngrêtos jênênge dheweke, dadi dheweke kawanguran karêpe, wusana banjur matur marang Sunan Benang: "Kados pundi dene paduka sagêd mangrêtos manawi kula punika Buta Locaya?"
Sunan Benang ngandika: "Aku ora kasamaran, aku ngrêti yen kowe ratuning dhêmit Kadhiri, jênêngmu Buta Locaya."
Kiyai Sumbre matur marang Sunan Benang: "Paduka punika tiyang punapa, dene mangangge pating gêdhabyah, dede pangagêm Jawi. Kados wangun walang kadung?"
Sunan Benang ngandika maneh: "Aku bangsa 'Arab, jênêngku Sayid Kramat, dene omahku ing Benang tanah Tuban, mungguh kang dadi sêdyaku arêp mênyang Kadhiri, pêrlu nonton patilasan kadhatone Sang Prabu Jayabaya, iku prênahe ana ing ngêndi?"
Buta Locaya banjur matur: "Wetan punika wastanipun dhusun Mênang (9), sadaya patilasan sampun sami sirna. Kraton sarta pasanggrahanipun inggih sampun botên wontên. Kraton utawi patamanan Bagendhawati ingkang kagungan Ni Mas Ratu Pagêdhongan inggih sampun sirna. Pasanggrahan Wanacatur ugi sampun sirna, namung kantun namaning dhusun. Sadaya wau sirnanipun kaurugan siti pasir sarta lahar saking rêdi Kêlut. Kula badhe pitaken, paduka gêndhak sikara dhatêng anak putu Adam, nyabdakakên ingkang botên patut, prawan tuwa jaka tuwa, sarta ngêlih nami Kutha Gêdhah, ngêlih lepen, lajêng nyabdakakên ing ngriki awis toya, punika namanipun siya-siya botên surup, sikara tanpa dosa. Saiba susahipun tiyang gêsang laki rabi sampun lungse, lajêng botên gampil pêncaripun titahing Latawalhujwa. Makatên wau saking sabda paduka, sêpintên susahipun tiyang ingkang sami kêbênan. Lepen Kadhiri ngalih panggenan mili nrajang dhusun, wana, sabin, pintên-pintên sami risak, ngriki paduka-sotakên, sêlaminipun awis toya, lepenipun asat. Paduka sikara botên surup, nyikara tanpa prakara."
Sunan Benang ngandika: "Mula ing kene tak-êlih jênêng Kutha Gêdhah, amarga wonge kene agamane ora irêng ora putih, têtêpe agama biru, sabab agama Kalang. Mula tak-sotake larang banyu, aku njaluk banyu ora oleh, mula kaline banjur tak-êlih iline, kene kabeh tak sotake larang banyu. Dene ênggonku ngêsotake prawan tuwa jaka tuwa, amarga kang tak jaluki banyu ora oleh iku, prawan baleg."
Buta Locaya matur maneh: "Punika namanipun botên timbang kaliyan sot panjênêngan. Botên sapintên lêpatipun, tur namung tiyang satunggal ingkang lêpat, nanging ingkang susah kok tiyang kathah sangêt, botên timbang kaliyan kukumipun. Paduka punika namanipun damêl mlaratipun tiyang kathah, saupami konjuk Ingkang Kagungan Nagari, paduka inggih dipunukum mlarat ingkang langkung awrat, amargi ngrisakakên tanah. Lah sapunika mugi panjênêngan sotakên wangsulipun malih. Ing ngriki sagêda mirah toya malih, sagêd dados asil panggêsangan, laki rabi taksih alit, lajêng mêncarakên titahipun Hyang Manon. Panjênêngan sanes Narendra têka ngarubiru agami, punika namanipun tiyang dahwen."
Sunan Benang ngandika: "Sanadyan kok-aturake Ratu Majalêngka aku ora wêdi".
Buta Locaya barêng krungu têmbung ora wêdi marang Ratu Majalêngka banjur mêtu nêpsune, calathune sêngol: "Rêmbag paduka niki dede rêmbage wong ahli praja, patute rêmbage tiyang entên ing bambon. Ngêndêlake dumeh tiyang digdaya, mbok sampun sumakehan dumeh dipunkasihi Hyang Widdhi, sugih sanak malaekat, lajêng tumindak sakarsa-karsa botên toleh kalêpatan. Siya dahwen sikara botên ngangge prakara. Sanadyan ing tanah Jawi rak inggih wontên ingkang nglangkungi kaprawiran paduka, nanging sami ahli budi sarta ajrih sêsikuning Dewa. Têbih saking ahli budi yen ngantos siya dhatêng sêsami nyikara tanpa prakara. Punapa paduka punika tiyang tunggilipun Aji Saka, muride Ijajil. Aji Saka dados Ratu tanah Jawi namung tigang taun lajêng minggat saking tanah Jawi. Sumbêr toya ing Mêdhang saurutipun dipunbêkta minggat sadaya. Aji Saka tiyang saka Hindhu, paduka tiyang saking 'Arab, mila sami siya-siya dhatêng sêsami, sami damêl awising toya. Paduka ngakên Sunan rak kêdah simpên budi luhur, damêl wilujêng dhatêng tiyang kathah, nanging kok jêbul botên makatên. Wujud paduka niki jajil bêlis katingal, botên tahan digodha lare, lajêng mubal nêpsune gêlis duka, niku Sunan napa? Yen pancen Sunaning jalma yêktos, mêsthi simpên budi luhur. Paduka niksa wong tanpa dosa, nggih niki margi paduka cilaka, tandhane paduka sapunika sampun jasa naraka jahanam, yen sampun dados, lajêng paduka-ênggeni piyambak, siram salêbêting kawah wedang ingkang umob mumpal-mumpal. Kula niki bangsaning lêlêmbut, sanes alam kaliyan manusa, ewadene kula taksih engêt dhatêng wilujêngipun manusa. Inggih sampun ta, sapunika sadaya ingkang risak kula-aturi mangsulakên malih, lepen ingkang asat lan panggenan ingkang sami katrajang toya kula-aturi mangsulakên kados sawaunipun. Manawi panjênêngan botên karsa mangsulakên, sadaya manusa Jawi ingkang Islam badhe sami kula-têluh kajêngipun pêjah sadaya. Kula tamtu nyuwun bantu wadya bala dhatêng Kanjêng Ratu Ayu Angin-angin ingkang wontên samodra kidul".
Sunan Benang barêng mirêng


text: kahanan (alam kang ingaran upama), laju tumurun marang alam donya (alaming manungsa urip), iya iku sajatine warnaning-Sun.


Lufthansa ngaktifake maneh Airbus A380 kanggo nanggepi kenaikan permintaan pelanggan lan pengiriman pesawat sing dipesen sing telat.
Maskapai kasebut ngarepake nggunakake pesawat jarak jauh, sing populer karo para pelanggan lan kru, maneh wiwit musim panas 2023. Perusahaan saiki lagi ngira-ngira jumlah A380 sing bakal diaktivasi maneh lan tujuan sing bakal ditindakake Airbus.
Lufthansa isih duwe 14 Airbus A380, sing saiki diparkir ing Spanyol lan Prancis kanggo jangka panjang sing diarani "panyimpenan jero". Enem pesawat iki wis didol, wolung A380 tetep dadi bagéan saka armada Lufthansa kanggo wektu iki.
Anggota Dewan Eksekutif Deutsche Lufthansa AG uga ngumumake reaktivasi A380 ing surat gabungan kanggo para pelanggan perusahaan: "Ing musim panas 2023, kita ora mung ngarepake sistem transportasi udara sing luwih dipercaya ing saindenging jagad. Kita uga bakal nampani sampeyan maneh ing pesawat Airbus A380. Kita mutusake dina iki kanggo nyelehake A380, sing terus dadi populer, bali menyang layanan ing Lufthansa ing musim panas 2023. Kajaba iku, kita luwih ngiyatake lan modernisasi armada kita kanthi sawetara 50 Airbus A350, Boeing 787 lan Boeing 777 anyar. 9 pesawat jarak jauh lan luwih saka 60 Airbus A320/321 anyar ing telung taun sabanjure.
Airbus A380 minangka pesawat penumpang paling gedhe ing donya: dawane 73 meter lan dhuwure 24 meter lan bisa nampung 509 penumpang ing Lufthansa.


text:
. | Jumbuhipun indikator kaliyan Kompetensi Dasar.| | ✓ | | | |
| 3. | Jumbuhipun materi kaliyan Kompetensi Dasar | | | ✓ | | |
| 4. | Leresipun materi | | | | ✓ | |
| 5. | Cethanipun andharan materi | | | | | ✓ |
| 6. | Cekap anggenipun maringi gladhen. | | | | | ✓ |
| NO. | WEDHARAN | WANGSULAN |
|-----|-----------------------------------------------|-----------|
| | | SS S C K KS |
| 1. | Materi trep kaliyan ancasipun piwulangan | ✓ |
| 2. | Cetha anggenipun ngandharaken materi | ✓ |
| 3. | Sistematika andharan materi | |
| 4. | Jumbuhipun tuladha kaliyan materi | |
| 5. | Anggenipun ngginaaken basa gampil dipunmangertosi | ✓ |
| 6. | Gambar-gambaripun trep kaliyan materi | ✓ |
| 7. | Rumusan soal jumbuh kaliyan Kompetensi Dasar. | ✓ |
| 8. | Rumusan soal jumbuh kaliyan indicator | ✓ |
B. Aspek Isi
C. Pamrayogi - fitilasas dinin
- fach
- y
D. Dudutan
Program meika:
a) Layak ujicoba kanthi boten wonten revisi.
b) Layak ujicoba wonten lapangan kanthi revisi ingkang jumbuh kaliyan pamrayaogi.
c) Boten layak.
Yogyakarta,...........................................
Ahli Materi
Dr. Suwardi, M. Hum
NIP. _PHONE_ 199001 1 001
LEMBAR VALIDASI DAMEL MEDIA PAMULANGAN DENING AHLI MATERI
Materi pamulangan : Basa Jawi
Irah-irahanipun Program : Media Pembelajaran Interaktif Tembang Macapat Gambuh tumrap Siswa Kelas IV Sekolah Dasar
Sasaran : Siswa SD kelas IV
Ahli Materi : Dr. Suwardi, M. Hum
Tanggal : 21 Oktober 2014
Pitedah.
1. Lembar evaluasi menika dipunisi dening dosen ahli Materi kanthi nyukani tandha centhang (✓) wonten ing papan (kolom) ingkang sampun cumawis. Wondene kategorinipun kados mekaten. 1) SS (Sae Sanget), 2) S (Sae), 3) C (Cekap), 4) K (Kirang), sarta 5) KS (Kirang Sanget)
2. Menawi badhe paring pamrayogi saged dipunserat wonten papan ingkang sampun cumawis.
A. Aspek Pamulangan
| NO. | WEDHARAN | WANGSULAN |
|-----|-----------------------------------------------|-----------|
| | | SS | S | C | K | KS |
| 1. | Kualitas anggenipun maringi motivasi siswa. | ✓ | | | | |
| 2. | Jumbuhipun indikator kaliyan Kompetensi Dasar.| ✓ | | | | |
| 3. | Jumbuhipun materi kaliyan Kompetensi Dasar | ✓ | | | | |
| 4. | Leresipun materi | ✓ | | | | |
| 5. | Cethanipun andharan materi | ✓ | | | | |
| 6. | Cekap anggenipun maringi gladhen. | ✓ | | | | |
| NO. | WEDHARAN | WANGSULAN |
|-----|--------------------------------------------------------------------------|-----------|
| | | SS S C K KS |
| 1. | Materi trep kaliyan ancasipun piwulangan | ✓ |
| 2. | Cetha anggenipun ngandharaken materi | ✓ |
| 3. | Sistematika andharan materi | ✓ |
| 4. | Jumbuhipun tuladha kaliyan materi | ✓ |
| 5. | Anggenipun ngginaaken basa gampil dipunmangertosi | ✓ |
| 6. | Gambar-gambaripun trep kaliyan materi | ✓ |
| 7. | Rumusan soal jumbuh kaliyan Kompetensi Dasar. | ✓ |
| 8. | Rumusan soal jumbuh kaliyan indicator | ✓ |
B. Aspek Isi
C. Pamrayogi
Artikel 2: seburbebi
1) 66 + 1 = 67
2) 66 - 6 = 60
D. Dudutan
Program meika:
a) Layak ujicoba kanthi boten wonten revisi.
b) Layak ujicoba wonten lapangan kanthi revisi ingkang jumbuh kaliyan pamrayaogi.
c) Boten layak.
Yogyakarta, ...........................................
Ahli Materi
Dr. Suwardi, M. Hum
NIP. _PHONE_ 199001 1 001
Asiling Validasi Damel Media Nyekar Macapat "Gambuh" dening Dosen Ahli Media Tataran I
LEMBAR VALIDASI DAMEL MEDIA PAMULANGAN DENING AHLI MEDIA
Materi pamulangan : Basa Jawi
Irah-irahanipun Program : Media Pembelajaran Interaktif Tembang Macapat Gambuh tumrap Siswa Kelas IV Sekolah Dasar
Sasaran : Siswa SD kelas IV
Ahli Materi : Avi Meilawati, S. Pd, M. A.
Tanggal : 29 September 2014
Pitedah.
1. Lembar evaluasi menika dipunisi dening dosen ahli Media kanthi nyukani tandha centhang (✓) wonten ing papan (kolom) ingkang sampun cumawis. Wondene kategorinipun kados mekaten. 1) SS (Sae Sanget), 2) S (Sae), 3) C (Cekap), 4) K (Kirang), serta 5) KS (Kirang Sanget)
2. Menawi badhe paring pamrayogi saged dipunserat wonten papan ingkang sampun cumawis.
A. Aspek Tampilan
| NO. | WEDHARAN | WANGSULAN |
|-----|-----------------------------------------------|-----------|
| | | SS | S | C | K | KS |
| 1. | Cethanipun pitedah anggenipun ngginaken program.| | | ✓ | | |
| 2. | Seratan gampil dipunnangertosi | | | | ✓ | |
| 3. | Tatanan warni sampul trep | | | | | ✓ |
| 4. | Konsistensi anggenipun mapanaken tombol | | | | | ✓ |
| 5. | Kualitas Tampilan Gambar | | | | | ✓ |
| 6. | Kualitas Animasi | | | | | ✓ |
| 7. | Trepipun musik ingkang ngiringi | | | | | ✓ |
| 8. | Kualitas tampilan layar (resolution) | | | | | ✓ |
| NO. | WEDHARAN | SS | S | C | K | KS |
|-----|-----------------------------------------------|----|---|---|---|----|
| 1. | Cethanipun navigasi | | | | | |
| 2. | konsisten anggenipun ngginaaekn tombol. | | | | | |
| 3. | Cethanipun pitedah | | | | | |
| 4. | Gampil anggenipun ngginaaekn media. | | | | | |
| 5. | Efisien anggenipun ngginaaekn layer | | | | | |
| 6. | Efisiensi teks | | | | | |
| 7. | Respon dhateng siswa. | | | | | |
| 8. | Cepetipun program | | | | | |
| 9. | Media saged narik kawigatosan | | | | | |
| 10. | Leres anggenipun ngginakaken basa | | | | | |
C. Pamarayogi
1. Swasten ingkang ngiong, pruyess, ingkang lewat
2. Tampilan wedh, lantingan, ses menawa


text:
Prastawa
Lair
Séda
1759


text:
Rangga Wuni ialah putra Anusapati. Rangga Wuni Menjadi Raja Singhasari Tahun 1248 nganti 1254 Menggantikan Tohjaya Dan Mendapat gelar Sri Jaya Wisnuwardhana. Rangga Wuni Memerintah Kerajaan Bersama dengan Mahesa Cempaka utawa Batara Narasingha putra Mahesa Wong Ateleng.
Rangga Wuni Naik Takhta sesudAH Membunuh Tohjaya sebagai bales dendam sebab Tohjaya mbunuh Anusapati ramane Rangga Wuni. Waca: Tragedi Tohjaya Anusapati.
Dong kedaden pembunuhan Anusapati kuwe, kabeh keturunan Anusapati, termasuk juga Rangga Wuni jane arep dibasmi juga ning Rangga Wuni nyadari bahaya kuwe, dheweke cepet menyingkir lan menghilang bareng Mahesa Cempaka sepupune. Rangga Wuni karo Mahesa Cempaka ngenteni wektu sing bener-bener pas kanggo mbales.
Pas Tohjaya lagi lengah, bala tentara Rangga Wuni lan Mahesa Cempaka brasil ngrebut Istana, Tohjaya tewas nganggo Keris Mpu Gandring kuwe juga.
Rangga Wuni nyadari nek perkara kutukan Mpu Gandring kuwe mung urusan sing ngaweh urip, sing penting ialah negara lan rakyat kiye kudu ana sing menata, dibantu Mahesa Cempaka, Rangga Wuni nggawa Kerajaan Singhasari ming masa jayane.
mBalik ming:
 Halaman Utama

Umum
Wilayah
Kabupaten Banyumas
Babad Banyumas


text: seneng atimu nganti iso ngguyu


text:
dhisik ta Sus. Kowe kandha yen ketemu tukang kebon ki, wonge sing kaya ngapa?" pitakone Ratih, sajak kepengin ngerteni luwih cetha.
"Alaaah …, kuwi lho, sing wonge wis tuwa, pawakane kuru, tur penganggone wis lethek kae Tih," dak kandhani kaya ngono, alise Ratih banjur dijenkerutake.
Nuli, "Aku ki ora duwe tukang kebon, Sus," Ratih miterang.
"Lha sing mlebu ngomah ki mau?" kandhaku karo drijiku nuding menjero.
"Sing mlebu ngomah? Ing kene ki ora ana Pak Bon, Sus. Yen kowe kandha sing nyapu latar kae mau, bapakku Sus!"
"Apa? Bapakmu?" pitakonku semu kaget.
"Iya. Bapak ki pancek seneng reresik latar, lan mbubuti suket. Lan manehe, yen dhong kaya ngono kuwi, senengane mung trima kaosan oblong sing wis elek kae. Kabeh kuwi, ditindakake, supaya yen reget ki karuwan," kandhane Ratih ampang wae.
"Ah, mbok sing bener omonganmu kuwi Tih?" kandhaku sajak ora percaya.
"Lha yen kandhamu mau bener, kuwi bapakku."
"Dadi …, wong sing nyapu kae mau …, ba …, bapakmu?!?" wadhuh! Lha blaik ane! Kawetu tembungku sing ndadekake Ratih dadi gumun, nuli pitakone marang aku.
"Lho…, pancene mono kena apa Sus? Kowe ora percaya? Iya? Kowe isih ora percaya? Apa aku ya arep ngapusi karo kowe? Iki mau Bapak lagi siram. Ya saiki dienteni sedhela, Sus, dak gawekake wedang dhisik, amarga Bapak kepengin kenalan."
Krungu kandhane Ratih, manawa bapakne kepengin kenalan karo aku, aku banjur kandha marang Ratih, "Emm … Tih. Kowe ora sah repot-repot. Aku arep nyuwun pamit."
"Lho …, kena apa Sus? Kok kesusu arep bali ki?"
"Ora papa kok, Tih. Mulane kuwi, kowe rasah ndadak repot-repot nggawekake aku wedang. Sing baku, aku rak wis bisa ketemu karo kowe, kuwi wis lega aku Tih. Tenan Tih, aja repot-repot," kandha kaya ngono kuwi, aku terus jumangkah …, nanging …, "Lho, Sus! Lha bukune piye?"
"Wis bene dhisik Tih, aku selak ana urusan penting! Sorry, Tih, kapeksa aku ndang nyuwun pamit, lan aja lali …, sungkemku wae aturna marang bapakmu," kandha kaya ngono aku terus jumangkah ninggalake Ratih, sing dak deleng kaya ana rasa gela, lan gumun. Sawise tekan montor sing tak parkir, aku terus nyetarter montorku, lan weeeer …, nggeblas, ilang saka panyawange Ratih.
Tekan omah, awakku banjur tak brukake ing dhipan. Aku rumangsa gela. Gela banget marang kabeh sing wis dak tindakake ana ing ngarepe wong tuwa, sing miturut panganggepku, wong tuwa mau, Pak Bone Ratih. Isih keprungu kandhane Ratih, nalika aku ngandhakake, lan takon sapa sejatine wong lanang sing mlebu ngomahe iku, "Bapakku kepengin kenalan, Sus".
Oh, saupama aku mau ketemu karo bapake tenan, terus ngajak kenalan, arep dak deleh ngendi raiku iki? Kena apa aku kok dadi sial banget dina iki? Cilaka tiga belas tenan! Ah, kabeh iki mula pancen salahku dhewe. Kena ana, dadi wong kok kliwat sombong? Terus kepriye, sesambunganku karo Ratih mengkone?
Wewayangan-wewayangan mau tansah katon ngegla ing ngarepku. Keprungu swara adzan Maghrib, aku banjur memburi, saperlu wudlu, kanggo ninggalake rasa sing ora karuwan, siyap nindakake sholat Maghrib.
Djaka Lodang, No. 44, Th. XXXII, 29 Maret 2003
Ngarepake wayah Maghrib, kupinge RT Marno ora krungu adzan. Mangka biasane wayah semono wis krungu puji-pujian utawa kala-kala pating cruwete bocah cilik sing dolanan microphone.
"Ndengaren mesjid sepi, Bune?" takone RT Marno karo leyeh-leyeh niyat rokokan.
"Ndingaren ndadak nakokake mesjid?" genti Bu RT sing takon.
"Lho? Kadidene RT sing open, wis samesthine ta aku nakokake ilange pakulinan sing genah kaprungu kana-kene ta? Apa awakmu ora krasa sepi?"
"Sepi kuwi amarga awakmu ota tau menyang mesjid!"
"Huh! Mung kurang siji bae kok! Kurang aku, mesjid ora kalong moncere!"
"Gene ya sadhar nek awakmu kuwi dudu apa-apa!"
"Kala-kala eling rak ya lowung ta?"
Nengahi padha rembugan ngenani sepine mesjid, Solekan nguncluk teka sajak ngemu wigati. RT Marno ngulati.
"Ana apa, Kan?" RT Marno ndhisiki.
"Sound system mesjid, onten sing nyikat!" lapore Solekan karo srog lungguh.
"Ooo … ilang! Layak, layak. Kawit mau ora keprungu swara adzan utawa pepujian."
"Ana maling gajege Kan?" Bu RT nrambul.
"Enggih Bu. Wah, malinge jan kurang ajar tenan kok! Telas sedaya kok, Bu!"
"Entek kabeh? Apa bae kuwi?" takon RT Marno karo nyulet rokok.
"Salon nglebet, ampli, tape, microphone, kabel, taspen …, klebet jam dhindhing napa. Jan malinge kudu diwulang ngaji tenan kok!"
"Speker sing toa kae priye?"
"Ha, nggih kantun niku mawon sing mboten dicolong, soale kan dicanthel teng nginggil wit nangka …, napa malinge nggih ajeng kethepel-kethepel menek? Mengke rak selak kedennangan."
"Oooo …, lha iki mau critane awakmu lapor pa piye?"
"Enggih dipun utus Kaji Soderi, sokur-sokur Pak RT kersa nomboki, hi hi hi."
"Dhapurmu Kan? Apa anggepmu RT ki bos pa? RT kuwi pakaryan gratis dakkandhani. Pakaryan kang tiba ora enake."
"Hi hi hi …, guyon Pak RT. Nggih empun Pak RT, mung ajeng lapor mawon, yen ajeng tuwi teng mesjid nggih mangga …."
Salungane Solekan, RT Marno nerusake anggone ngrokok. Bu RT mung bisa gedheg-gedheg weruh sikepe sing lanang, dilapori wargane bab kelangan kok malah jenjem bae anggone rokokan.
"Kok ming meneng bae ta, Pak? Mbok mara mrana …, takon …, kuwi rak jeneng RT sing open, jaremu mau awakmu dadi RT sing open!"
"Lha aku dudu polisi kok!"
"Oalah …, Pak. Dudu kuwi karepku, ning mbok ya ngatonake sikep sing rada ketok neng masarakat ta!"
"Hiya… iya! Dak nglongoke menyang mesjid, ben awak


text:
Klari iku kacamatan ing kabupatèn Karawang, provinsi Jawa Barat.
Padésan
Kabupatèn Karawang
Kabupatèn Karawang


text: jam pinten kang ben nek iso melu gampang sing ngiro2 mangakate


text:
Tabèl périodhik - Wikipedia
Tabèl périodhik
(Dipunpindhah saking Tabel périodik)
Delengen tabèl périodik standar ing ngisor.
Tabèl périodik unsur-unsur kimia yakuwi tampilan unsur-unsur kimia jroning wangun tabel. Unsur-unsur kasebut diatur miturut struktur elektroné saéngga sifat kimia unsur-unsur kasebut owah sacara tumata sadawaning tabel. Saben unsur didaftaraké miturut nomer atom lan lambang unsuré.
Tabèl périodik standar mènèhi informasi dhasar ngenani sawijining unsur. Ana uga cara liya kanggo nampilaké unsur-unsur kimia kanthi ngamot katrangan luwih utawa saka persepektif kang béda.
1 Golongan
2 Cara nampilaké tabel périodik
2.1 Tabèl périodik standar
3 Panjelasan struktur tabèl périodik
Golongan [sunting]
Kolom jroning tabèl périodik disebut golongan. Ana 18 golongan jroning tabel périodik baku. Unsur-unsur kang sagolongan duwé konfigurasi elektron valensi kang mèmper, saéngga duwé sipat kang mèmper uga.
Ana telung sistem kanggo mènèhi nomer golongan. Sistem pisanan nganggo angka Arab lan loro sistem liyané nganggoangka Romawi. Jeneng kanthi angka Romawi kuwi jeneng golongan kang asli tradisional. Jeneng kanthi angka Arab kuwi sistem tatajeneng anyar kang disaranaké déning International Union of Pure and Applied Chemistry (IUPAC). Sistem tata jeneng kasebut dikembangaké kanggo ngganti kaloro sistem lawas kang migunakaké angka Romawi awit kaloro sistem kasebut mbingungaké, migunakaké siji jeneng kanggo sawetara bab kang béda.
Cara nampilaké tabel périodik [sunting]
Tabèl périodik standar [sunting]
Golongan →
* Lantanida
** Aktinida
Aturan mènèhi warna nomer atom jroning tabèl périodik ing dhuwur:
Unsur kang nomer atomé awarna biru awujud cair ing kahanan suhu lan tekanan standar (STP),
Unsur kang nomer atomé awarna ijo awujud gas ing kahanan STP,
Unsur kang nomer atomé awarna ireng awujud padhet ing kahanan STP,
Unsur kang nomer atomé awarna abang kuwi unsur sintetis (tansah awujud padhet ing kahanan STP),
Unsur kang nomer atomé awarna klawu (lan warna lataré luwih padhang saka unsur-unsur liyané) durung ditemokaké (unsur kasebut diwènèhi warna miturut sipat kang kira-kira bakal diduwèni déning unsur kasebut nalika ditemokaké).
Panjelasan struktur tabèl périodik [sunting]
Cacahing kulit elektron kang diduwèni sawijining atom nentokaké période atom kasebut. Saben kulit nduwèni sawetara subkulit, kang kaisi miturut urutan ing ngisor, sairing karo tambahing nomer atom:
Mazurs, E.G. (1974). Graphical Representations of the Periodic System During One Hundred Years. Alabama: University of Alabama Press.
Bouma, J. (1989). "An Application-Oriented Periodic Table of the Elements". J. Chem. Ed.. 66, 741.
Delengen uga [sunting]
Golongan tabel périodik
Période tabel périodik
Dhèrèt kimia
Blok tabel périodik
Tabel isotop (pepak)
Tabel isotop (kabagi)
Panemon unsur-unsur kimia
Kalimpahan unsur-unsur kimia
Lagu unsur
Jeneng unsur sistematik IUPAC.
Tabel Périodik Cosmochemical saka Unsur-Unsur jroning Tata Surya
Sajarah jeneng subkulit s,p,d,f
(id) Tabel periodik (Situs Web Kimia Indonesia)
(en) The IUPAC periodic table
(en) "Presentation forms of the periodic table". Western Oregon University.
(en) "A Brief History of the Development of Periodic Table". Western Oregon University.
(en) "Visual Periodic Table". ChemSoc.org.
(en) Barbalace, Kenneth L., "Biochemical Periodic Tables". KLBProductions.com.
(en) "Periodic table (professional edition)". WebElements.
(en) Counterman, Craig, "Periodic Table of the Elements : Atomic Number". MIT Course 3.091.
(en) Holler, F. James, and John P. Selegue, "Periodic Table of Comic Books". Department of Chemistry, University of Kentucky. _PHONE_.
(en) Heilman, Chris, "The Pictorial Periodic Table". (Includes alternate styles: Stowe, Benfey, Zmaczynski, Giguere, Tarantola, Filling, Mendeleev)
(en) "Periodic table". Los Alamos National Laboratory's Chemistry Division.
(en) "Periodic Table of the Fermi Surfaces of Elemental Solids". The Fermi Surface Database
(en) "Interactive NMR Frequency Map". Texas A&M.
(en) "Periodic Table Elements". Israel Science and Technology Directory. _PHONE_. (sorted by physical characteristics)
(en) Barthelmy, David, "Periodic table" Mineralogy Database. (mineral emphasis)
(en) Gray, Theodore, "Wooden Periodic Table Table" (with samples)
(en) "Periodic table applet". Dartmouth College. (Java)
(en) Jacobs, Bob, "Periodic Tables (in case you were thinking that the Internet needed one more)". The Chemistry Coach.
(en) "PeriodicTable.com".
Biokimia • Èlèktrokimia • Farmasi • Farmakologi • Fotokimia • Èlmu bahan • Kimia analitik • Kimia anorganik • Kimia fisik • Kimia komputasi • Kimia lingkungan • Kimia nuklir • Kimia organik • Kimia polimèr • Tèrmokimia
Tabel périodik | Daftar senyawa
Sumber artikel punika saking kaca situs web: "_URL_ Kategori: Tabèl périodik Menu navigasi
Kaca punika pungkasan dipunéwahi nalika 12.51, 12 Mei 2012.


text: Doboj (Sirilik: Добој) iku kutha lan munisipal ing Republika Srpska, Bosnia-Herzegovina, dumunung ing pinggir kali Bosna. Doboj iku dadi punjer jarigan sepur Republika Srpska, lan Prusahaan Sepur Bosnia-Herzegovina uga dumunung ing Doboj. Kutha iki minangka salah siji kutha tuwa dhéwé ing Bosnia lan papan padunungan paling wigati ing Bosnia tengah lan lor.


-enggal dhawuh dhatêng salah satunggiling abdi makatên:
Enggal-enggal kowe lumêbua ing kadhaton, ngisènana anggur ing gêlas kang gêdhe, sarta tumuli gawanên mrene, lan wènèhna marang Solowe iki.
Abdi ingkang kautus enggal lumêbêt ing kadhaton, ngèstokakên dhawuh nata. Botên watawis dangu abdi wau sampun wangsul malih kanthi ambêkta gêlas agêng isi anggur, ingkang lajêng kasukakakên dhatêng Solowe. Anggur punika sanalika inggih lajêng dipun ombe saglêgêgan kemawon. Nanging sasampunipun, ing sêmu Solowe lajêng satêngah mêndêm, amila anggènipun mituruti parentahipun Ilya inggih namung satêngah-satêngah kemawon. Inggih punika: piyambakipun lajêng ngêrik kados rasêksa, ngakak kados naga, tuwin anggêrêng kados sato galak, botên lirih, malah sakiyatipun. Jalaran saking soraning suwara wau, ngantos kathah mênaraning karaton ingkang sami jugrug, sakathahing kaca ing kitha Kiyèp sami pêcah, kapal-kapal ingkang sami kacancang wontên ing saka agêng-agêng sami ambêdhal saking cancanganipun sarta bêbandhangan turut margi, adamêl risak sadaya ingkang katrajang. Para pangeran tuwin para satriya sami dhawah sumaput, para prajurit sami kêbanting ing siti, utawi sami miruda. Dene sang prabu Wladhimir tuwin sang pramèswari sami ngasta Ilya kanthi kêncêng, kadosdene badhe mundhut biyantu.
--- 1456 ---
Kanthi ngarih-arih, para satriya lan prajurit lajêng sami anjawab dhatêng Ilya makatên.
Sadhèrèk Ilya, mugi wêlasa dhatêng kula sadaya. Dhawuha dhatêng pun Solowe supadosa kèndêl anggènipun ngumbar suwaranipun, awit manawi botên, kula sadaya, punapadene kitha Kiyèp, têmtu sagêd tiwas.
Ilya enggal-enggal anyakêti Solowe sarwi wicantên makatên:
He, Solowe, genea kowe ora miturut apa kang dadi parentahku. Parentahku mau, kowe tak kon ngumbar suwara sawatara bae. Geneya anggonmu ngêrik, ngakak lan anggêrêng têka kanthi sarosamu.
Sasampunipun wicantên makatên, Ilya lajêng nyandhak tanganipun begal kalih pisan, talikunganipun dipun uculi, katuntun dhatêng ing papan tênggar, saha lajêng kacancang wontên sangandhaping kajêng agêng. Salajêngipun Ilya nuntên amênthang jêmparing tuwin wicantên makatên:
Wis cukup anggonmu ngêrik kaya rasêksa, ngakak kaya naga, apadene anggêrêng kaya sato galak, pira cacahe bapa lan biyung kang wus kocolong anak-anake. Kabèh mau aku saikine kang bakal malêsake ukum. Akèh bangêt wong wadon nonoman kang bojone padha kopatèni, sarta nganti padha dadi rôndha. Dosamu kang samono gêdhene iku wajib kudu winalês ukum, akèh bocah-bocah kang wong tuwane padha kopatèni, nganti bocah-bocah mau wusanane padha kapiran, lan akèh sing padha mati kalirên. Jalaran saka dosamu iku, pancènè kowe kudu nômpa ukuman kang luwih abot. Nanging aku ora nêdya nibakake ukum picis nyang kowe, kang pancène wis mathuk bangêt tumrape titah kang samono gêdhening dosane. Nanging aku ora bisa yèn nguripi mênyang kowe.
Sasampunipun wicantên makatên, jêmparing lajêng kalêpasakên saha ngengingi dhadhanipun Solowe. Saking soraning panjêlihipun Solowe, ngantos suwaranipun adamêl orêging bumi, manungsa saha sato kewan sami giris sadaya. Samangke Solowe sampun dumugi ing pêjah, kuwandanipun gumandhul ing wit-witan. Sadaya têtiyang ingkang ing suwau nyêbut namanipun kemawon sami ajrih, samangke purun amêmoyoki tuwin sêsumbar dhatêng mayitipun Solowe.
Sang Prabu Wladhimir sakalangkung rêna ing galih, dene prajanipun sagêd linuwaran saking mêngsah ingkang ambêbayani makatên. Ing salajêngipun sang prabu nuntên angandika makatên:
Ilya, prajurit kang prawira, ingsun, apadene kawulaningsun kabèh, ngucap sukur lan bangêt panarimane, dene sira wis bisa amatèni si Solowe. Ingsun saiki nêdya angganjar marang sira, kayadene apa kang sira sênêngi. Wiwit dina iki sira ingsun angkat dadi têtindhihing prajurit kang dhuwur dhewe, lan saindênging praja Ruslan kene, kabèh para ahli ngrumpaka mêsthi bakal padha gawe rêrumpakan ing bab kêkêndêlan lan kaprawiranira kabèh. Sabanjure sira ora têtêp mung jênêng satriya kabur kanginan kang tanpa papan padunungane, malah sira kudu dêdunung ing Kiyèp kene ambantu prajurit ingsun anggone padha anjaga nagaraningsun iki marang panêmpuhing mungsuh. Mula nyata ingsun bungah lan lêga ing panggalih, dene sira wis tumêka ing kutha lan ing kadhaton ingsun iki. Ayo saiki padha dibanjurake anggone padha boja ôndrawina.
Para pangeran, para satriya lan para prajurit, punapadene para abdi dalêm sadaya lajêng sami andhèrèkakên tindakipun sang prabu tuwin sang pramèswari, lumêbêt ing kadhaton. Sarêng sang prabu sapandhèrèkipun wau lumêbêt ing gapura agêng ingkang anjog dhatêng ing kadhaton, sadaya sami kagèt lan ngungun, awit ing plataran ngriku kêbak garobag ingkang katarik ing kapal pintên-pintên saha giras-giras. Dene garobag-garobag wau dipun momoti mas picis donya brana, ingkang èdi lan pèni tuwin kathah rêrêgènipun, angungkuli sadaya mas picis donya brana kagunganipun sang Prabu Wladhimir piyambak. Grobag ingkang ngajêng piyambak, dipun tumpaki ing satunggiling wanita ingkang taksih katingal nèm saha sakalangkung endah ing warni. Wanita wau dipun apit-apit ing anakipun èstri tiga utawi anakipun jalêr ingkang taksih alit-alit cacahipun wontên nêm


text:
ri utawa li, kramane sok owah dadi ntên, kaya ta:
ana dadi ontên (wontên)
apura dadi apuntên
dina dadi dintên
tuli dadi tuntên
sore dadi sontên
swara dadi swantên
sagara dadi sagantên
rina dadi rintên
kira dadi kintên
kori dadi kontên
wicara dadi wicantên
pira dadi pintên
mana dadi mantên
mori dadi montên
I. Têmbung tuli ing dhuwur iku linggane têmbung andhahan nuli, tumuli.
II. Têmbung wicara ing saiki wus ora lumrah kanggo ing pacalathon, kang lumrah kanggo calathu, gunêman, kôndha, sapanunggalane kang padha têgêse.
13. Yèn wêkasane têmbunge ngoko: ri, ing kramane sok owah dadi ntun, kaya ta:
nagasari dadi nagasantun,
kari dadi kantun,
tari dadi tantun,
sari dadi santun,
lastari dadi lastantun,
lêmari dadi lêmantun,
pari dadi pantun,
nyari dadi nyantun,
mari dadi mantun.
14. Yèn wêkasane têmbunge ngoko: ali, kramane sok owah dadi angsul, kaya ta
kêndhali dadi kêndhangsul,
kuwali dadi kuwangkul,
tali dadi tangsul.
bali dadi wangsul (lirune bangsul).
15. Yèn wandane wêkasan têmbunge ngoko: du utawa do, kramane sok owah dadi bên, kaya ta:
adu dadi abên,
wido dadi wibên,
paido dadi paibên,
padu dadi pabên,
madu dadi mabên.
16. Yèn wandane wêkasan têmbunge ngoko: lang, môngka wanda sangarêpe tanpa sandhangan swara, iku kramane: wanda mau dadi mbêng, dene yèn wanda sangarêpe mawa sandhangan swara, kramane: wanda mau dadi cal, kaya ta:
ilang dadi ical,
kalang dadi kambêng,
wilang dadi wical,
walulang dadi wacucal (lirune walucal),
palang dadi pambêng.
17. Ana têmbung ngoko sawatara kang apurwa aksara wa utawa ba, kramane sarana ngowahi purwaning lingga mau dadi sa, kaya ta:
waras dadi saras,
bangêt dadi sangêt,
barêng dadi sarêng.
18. Ana têmbung ngoko sawatara kang kramane sarana kawuwuhan pun, ing ngarêpe utawa ing burine, kaya ta:
êndi dadi pundi,
ika dadi punika,
iki dadi puniki,
iku dadi puniku,
apa dadi punapa,
di dadi dipun.
Têmbung krama puniki sarta puniku iku mung kanggo ing basa kadhaton sarta ing kidung.
19. Wusana ana têmbung krama kang uga mêtu saka ing têmbunge ngoko, ananging pathokane ora pantês ditamtokake dhewe-dhewe, jalaran saka sathithike têmbung kang lumêbu ing pathokan mau, ing ngisor iki wujude têmbung-têmbung mau:
êndhèk dadi andhap,
arah dadi angkah,
isih dadi taksih,
ala dadi awon,
eling dadi èngêt,
alang-alang dadi kambêngan,
ijo dadi ijêm,
abot dadi awrat,
ubaya dadi ubanggi,
abang dadi abrit,
cêndhak dadi cêlak,
cêdhak dadi cêlak,
rata dadi radin,
rewang dadi rencang,
kirim dadi kintun,
katon dadi katingal,
kalah dadi kawon,
kang dadi ingkang,
dluwang dadi dlancang,
tandur dadi tanêm,
trasi dadi traos,
tarung dadi tanglêd,
sêru dadi sora,
suruh dadi sêdhah,
saka dadi saking,
sikil dadi suku,
sawah dadi sabin,
salin dadi santun,
salawe dadi salangkung,
sêga dadi sêkul,
sungu dadi singat,
wêtu dadi wêdal,
waluku dadi walujêng,
liru dadi lintu,
paran dadi purug,
priyayi dadi priyantun,
jêruk dadi jêram,
jamu dadi jampi,
jaba dadi jawi,
mau dadi wau,
manèh dadi malih,
mêngko dadi mangke,
mêngkana dadi mêkatên,
mêngkene dadi mêkatên,
mêngkono dadi mêkatên,
gampang dadi gampil,
gong dadi gôngsa,
bobot dadi wawrat,
bêngawan dadi bênawi.
Sêrat Parama-sastra punika ingkang sade N.V. voorheen H. Buning ing Ngayogyakarta
1 ex rêgi ... f 1.- akalihan prabeya-post dados ... f 1.10. Tumrap ingkang tumbas 25 ex minggah sa exemplaripun ... f 0.85
Isine layang iki:
Bêbuka I ... kaca 3.
Bêbuka II ... kaca 5.
Pambuka ... kaca 6.
§ 1. Bab dêntawyanjana ... kaca 9.
§ 2. Bab pasangan ... kaca 10.
§ 3. Bab sandhangan ... kaca 12.
§ 4. Bab aksara murda ... kaca 17.
§ 5. Bab aksara swara ... kaca 19.
§ 6. Bab aksara rekan ... kaca 21.
§ 7. Bab ôngka ... kaca 22.
§ 8. Bab pada ... kaca 23.
§ 9. Katrangan bab unine prabot sawatara ... kaca 30.
§ 10. Bab unine aksara lêgêna ... kaca 30.
§ 11. Bab unine aksara ha ... kaca 32.
§ 12. Bab unine aksara ka, yèn dadi sêsigêg ... kaca 34.
§ 13. Bab swarane ulu lan suku ... kaca 35.
§ 14. Bab swaraning taling ... kaca 36.
§ 15. Bab unine sandhangan taling tarung ... kaca 39.
§ 16. Bab têmbung wod lan têmbung lingga ... kaca 43.
§ 17. Bab têmbung andhahan ... kaca 51.
§ 18. Bab rimbag dwipurwa ... kaca 53.
§ 19. Bab rimbag dwilingga ... kaca 57.
§ 20. Bab têmbung wancahan ... kaca 63.
§ 21. Bab têmbung camboran ... kaca 66.
§ 22. Bab atêr-atêr a- lan ma- ... kaca 67.
§ 23. Bab atêr-atêr anuswara ... kaca 68.
§ 24. Bab atêr-atêr tri purusa ... kaca 74.
§ 25. Bab atêr-atêr ka- ... kaca 77.
§ 26. Bab atêr-atêr pa- ... kaca 80.
§ 27. Bab atêr-atêr pa-: sigêg ing aksara irung ... kaca 81.
§ 28. Bab atêr-atêr sa-, pi-, pra- ... kaca 83.
§ 29. Bab atêr-atêr kuma-, kami-, kapi- ... kaca 85.
§ 30. Bab atêr-atêr tar- ... kaca 87.
§ 31. Bab sêsêlan ma ... kaca 87.
§ 32. Bab sêsêlan na ... kaca 90.
§ 33. Bab sêsêlan ra utawa la ... kaca 92


text:
Syech Abdul Rohman kuwe tokoh penyebar agama Islam pertama nang Kecamatan Jatibarang, Kabupaten Brebes, dheweke tokoh sing paling dihormati masyarakat Jatibarang. Saben ana hajatan gede, masyarakat Jatibarang mesthi njaluk restu disit nang kene.
Kabupaten Brebes
Legenda, Mitos lyy
Mitos lan Legenda Brebes
Makam Syech Abdul Rohman bin Malik Ibrahim


text:
media* pikantuk *prosentase* 90,77% kalebet *kategori* sae sanget. Pambijining *produk* dening guru basa Jawi pikantuk *prosentase* 100% ingkang kalebet *kategori* sae sanget. Asiling *angket* pamanggihipun siswa dhateng *produk media* kamus *elektronik* basa Jawi pikantuk *prosentase* pasarujukan 86,76% ingkang kalebet *kategori* sarujuk sanget. *Prosentase* pasarujukan ingkang kados makaten nedahaken bilih saperangan ageng siswa sarujuk sanget ngginakaken *media* pasinaon kamus *elektronik* basa Jawi ingkang dipunrembakakaken kangge sarana *alternatif* pasinaon basa Jawi.
Saking sedaya asil pambijining *produk* dening dosen *ahli materi*, dosen *ahli media*, saha *ujicoba* dhateng guru basa Jawi kaliyan siswa kelas VIII D SMP Negeri 1 Mungkid dipunasilaken *rata-rata prosentase* pasarujukan tumrap *produk media* kamus *elektronik* basa Jawi kaping pungkasan ingkang agengipun 93,23%.
Prosentase pasarujukan ingkang kados makaten kalebet kategori sae sanget. Prosentase menika nedahaken bilih software kamus elektronik basa Jawi ingkang dipundamel layak dipunginakaken minangka sumber alternatif pasinaon basa Jawi.
B. Implikasi
Implikasi saking panaliten menika bilih media pasinaon kamus elektronik basa Jawi menika saged dipunginakaken minangka sarana pambiyantu guru wonten ing pamulangan, ugi saged dados media pasinaon mandiri kangge siswa. Cacahing komputer wonten ing sekolah ingkang winates boten dados pepalang kangge ngginakaken media menika.
C. Pamrayogi
Saking dudutan saha implikasi wonten ing nginggil, mila pamrayogi ingkang saged sinerat inggih menika kados makaten.
1. Panaliten menika saged langkung dipunrembakakaken malih kangge mangertosi tingkat efektivitas media kangge ngindhakaken prestasi sinau siswa.
2. Saged damel kamus elektronik basa Jawi kanthi materi wulangan basa Jawi SMP/MTS kelas VIII semester ganep, kelas VII, kelas IX, lan sapanunggalanipun.
Arsyad, Azhar. 2006. *Media Pembelajaran*. Jakarta: PT Raja Grafindo Persada.
Borg, Walter R. saha Meredith D. Gall. 1983. *Educational Research An Introduction (Fourth Edition)*. New York: Longman Inc.
Brown, J.W. 1977: *AV Instruction Technology, Media and Methods* (6th Ed.). USA: McGraw-Hill.
Chaer, Abdul. 2003. *Seputar Tata Bahasa Baku Indonesia*. Jakarta: Rineka Cipta.
Darsono, M., dkk. 2000. *Belajar dan Pembelajaran*. Semarang: Unnes Press.
Depdikbud. 2002. *Kamus Besar Bahasa Indonesia Edisi Ketiga*. Jakarta: Balai Pustaka.
Depdiknas. 2004. *Modul Mengoperasikan Software Aplikasi Basis Data, Melakukan Entry Data Dengan Menggunakan Keyboard, Melakukan Update Dan Delete Data*. Jakarta: Direktorat Jenderal Pendidikan Dasar dan Menengah.
Depdiknas. 2008. *Permendiknas No 2 Tahun 2008 tentang Buku*. Jakarta: Depdiknas.
Donald, Lucy, Chesar Jacobs, saha Asghar Razavieh. 2004. *Pengantar Penelitian dalam Pendidikan*. (Alih bahasa: H. Arief Furchan, MA., Ph.D). Yogyakarta: Pustaka Pelajar.
Fakultas Bahasa dan Seni. 2010. *Panduan Tugas Akhir*. Yogykarta: FBS UNY.
Hardiyanto. 2008. *Leksikologi, sebuah pengantar*. Yogyakarta: Kanwa Publisher.
Januszewski, Alan. 2001. *Educational Technology: The Development of Concept*. USA: Libraries Unlimited, Inc.
Kasno. 1996. *Bibliograf Analisis Kamus Ekabahasa Bahasa Indonesia*. Jakarta: Pusat Pembinaan dan Pengembangan Bahasa.
Koswara, Eko. 2011. *Visual Basic 6*. Yogyakarta: Mediakom.
Kridalaksana, Harimurti. 1984. *Kamus Linguistik Cetakan ke-2*. Jakarta: Gramedia.
Kurniawan, Erick. 2011. *Cepat Mahir Visual Basic 2010*. Yogyakarta: Andi.
Latuheru, John D. 1988. *Media Pembelajaran dalam Proses Belajar Mengajar Masa Kini*. Jakarta: Departemen Pendidikan dan Kebudayaan Direktorat Jenderal Pendidikan Tinggi Proyek Pembinaan Tenaga Kependidikan.
Mudhofir. 1992. *Prinsip-prinsip Pengelolaan Pusat Sumber Belajar*. Bandung: Remaja Rosdakarya.
Nurfitria, Kurnia. 2012. Pengembangan Kamus Elektronik Kimia Materi Asam Basa Sebagai Alternatif Sumber Belajar Mandiri. *Skripsi S1*. Yogyakarta: Program Studi Pendidikan Kimia, FMIPA UNY.
Permana, Pepen. 2009. *Pemanfaatan Media dan Sumber Belajar dalam Implementasi Kurikulum*. Bandung: UPI.
Poerwadarminta, W.J.S. 1939. *Baosastra Djawa*. Batavia: JB. Wolters Uitgevers Maatschappij Groningen.
Sarwono, Jhonatan. 2006. *Metode Penelitian Kualitatif dan Kuantitatif*. Yogyakarta: Graha Ilmu.
Sudjana, Nana. 2004. *Dasar-dasar Proses Belajar Mengajar*. Bandung: Remaja Rosdakarya.
Sudjana, Nana saha Ahmad Rivai. 2002. *Media Pengajaran*. Bandung: Sinar Baru Algensindo.
Sugihartono, dkk. 2007. *Psikologi Pendidikan*. Yogyakarta: UNY Press.
Sugiyono. 2008. *Metode Penelitian Pendekatan Kuantitatif, Kualitatif, dan R&D*. Bandung: Alfabeta.
Sukmadinata, Nana Syaodih. 2009. *Metode Penelitian Pendidikan*. Bandung: Rosdakarya.
Suleiman, A.H. 1988. *Media Audio Visual Untuk Pengajaran, Penerangan dan Penyuluhan*. Jakarta: PT Gramedia.
Sunyoto, Andi. 2007. *Pemrograman Database dengan Visual Basic dan Microsoft SQL*. Yogyakarta: Andi Offset.
Syafar, Ernawati. 2005. *Pedoman Merancang Sumber Belajar*. Jakarta: Depdiknas.
Tarigan, Henry Guntur. 1983. *Pengajaran Kosakata*. Bandung: Angkasa.
Usman, Basyiruddin M. saha Asnawir. 2002. *Media Pembelajaran*. Jakarta: Ciputat Press.
Widoyoko, Eko Putro. 2009. *Evaluasi Program Pembelajaran*. Yogyakarta: Pustaka Pelajar.
Woolfolk, Anita E. 1996. *Educational Psychology (Third Edition)*. Boston: Allyn and Bocon.
Yudha, Pratama Kartika. 2013. Pengembangan Kamus Bahasa Jawa-Bahasa Indonesia Menggunakan Java 2 Micro Edition (J2ME). *Skripsi SI*. Yogyakarta: Program Studi Pendidikan Teknik Informatika, FT UNY.
LAMPIRAN
Lampiran 1
Standar Isi Pasinaon Basa Jawi SMP/MTS Kabupaten Magelang
| No | Standar Kompetensi | Kompetensi Dasar |
|----|-----------------------------------------------------------------------------------|----------------------------------------------------------------------------------|
| 1. | **MENDENGARKAN**
Mampu mendengarkan dan memahami wacana l


text:
Pak Kandar marang salah sijine among tani.
"Inggih Pak Mantri, matur nuwun," wangsulane Pak Tani.
"Tina, ayo Bapak selak rapat, Kancile ben dimasak Bapake iki," pangajake Pak Kandar karo nggandheng putrine mlebu mobil.Ora let sawentara mobil wis bablas ora katon. ***
Dongeng Kancil lan Keyong
Playune si Kancil tekan sawah ombo banget. Tanduran pari ijo royo-royo, nedeng-nedenge tandur pada meteng. Si Kancil leren anggone mlayu, thenguk-thenguk ana sapinggire kalen irigasi. Dumadakan lagi enak-enak lungguh weruh Keyong ngremet golek pangan ing njero kalen sing banyune bening.
"Yong, Keyong, kowe iki ngapa kok gremat-gremet ana kono?" pitakone Kancil.
"Aku iki mlaku luru pangan, ya saentuke," Keyong wangsulan karo luru pangan.
"Mlaku gremet kaya ngono kok sabar tenan, aku sempelah namatke lakumu," Kancil nyaruwe lakune Keyong sing pancen lelet.
Mesthi wae bab iku gawe runtik atine Keyong.
"Sanajan aku gremet yen wis matek aji aku bisa mlayu nggeblas, banter banget," sumbare Keyong ora gelem kalah marang Kancil.
"Apa iya, ora ngandel aku."
"Balapan apa piye?" Keyong kang panas atine nantang Kancil.
"Lo, kowe nantang balapan karo aku? Oke, dak layani panantangmu. Piye carane?"
"Carane, kowe mlayu ana pinggir kalen irigasi iku terus bablas nganti tekan hulu kalen irigasi iki. Dene aku mlayu ana jero banyu kalen iki ya bablas tekan hulu kalen. Saben-saben mandhega olehmu mlayu, nuli celuk-celuk aku, mesti dak wangsuli embuh ana mburimu, embuh ana ngarepmu," clathune Keyong.
"Ya, aku setuju. Kapan diwiwiti, saiki apa mengko?"
"Aja kesusu, ngimpun kekuatan dhisik. Becike rong dina engkas wae. Diwiwiti jam wolu esuk. Stare ya ana kene iki," pangucape Keyong.
Kancil setuju marang aturan kang digawe dening Keyong.
"Oke, setuju aku. Wis ya, Yong, aku bali dhisik nang alas."
Sabanjure Keyong wara-wara marang kanca-kancane bab anggone nantang balapan mlayu karo kancil si sombong. Kabeh kancane kanti gethok tular dikon siaga ana jero kalen irigasi, jejer kanti jarak kurang luwih setengah meter, nganti kemput tekan hulu kalen irigasi. Sing ana liya sawah diceluk supaya mlebu ana kalen kanggo jejer nandhingi playune si Kancil. Balapan diwiwiti dina Rebo, jam wolu esuk. Yen wis kawiwitan balapan mlayu, samangsa Kancil mandheg mlayune lan celuk-celuk, Keyong sapa bae sing ana ngarepe kancil kudu mangsuli semaur.
"Aja pisan-pisan sing mburine kancil mangsuli," kandhane Keyong marang kanca-kancane.
Sajrone rong dina iku Keyong bikut wara-wara lan mranata awake dewe-dewe urut kacang kanti jarak kurang luwih setengah meter kemput kalen irigasi.
Bareng wis tekan dina perjanjene, si Kancil teka panggonan kang kanggo star balapan mlayu.
"Yong, Keyong, kowe ana ngendi. Iki lo aku wis siap," ujare Kancil.
"Lah, genah aku ana ngisormu ngono, kok, ya nunggu kowe," wangsulane Keyong.
"Wis siap pa durung?" pitakone Kancil maneh.
"Wis siap. Bisa diwiwiti saiki.
"Dak abani, ya. siji, loro, telu…" Kancil menehi aba-aba.
Kancil mlayu nggeblas banter banget. Antarane jarak seket meter mandheg. Kancil banjur nyeluk Keyong. "Yong, Keyong…." Diwangsuli Keyong kang ana ngarepe,"Hih…"
Kancil nggeblas maneh nganggo nyolot barang. Antara satus meter playune, kancil mandheg maneh. "Yong…Keyong…" Kancil nyeluk maneh.
Wangsule Keyong sing ana ngarepe Kancil, Hih…".
Wah kancil wiwit anyel, kok isih kalah. Banjur mlayu banter banget, antarane kurang luwih satus seket meter mandheg, nuli celuk-celuk maneh,"Yong…". Wangsulane Keyong sing nggremet ana sangarepe Kancil,"Hih…".
Kancil wis arep putus asa, rumangsa ora bisa ngasorake si Keyong. Mula jarak sing pungkasan sawetara kurang luwih rong atus meter, si kancil tancap gas, nggeblas mlayu sipat kuping kanthi pangajab bisa ngrasorake si Keyong. Mandheg greg ing pungkasan hulu kalen irigasi, kanthi menggeh-menggeh celuk-celuk si Keyong, Yong. Wangsulane si Keyong kang nggremet ana sangarepe si Kancil,"Hih."
Krunggu semaure Keyong si Kancil banjur ndheprok menggeh-menggeh, meh kentekan napas saka bantere playune.
"Wis, wis, Yong, aku rumangsa ora bisa ngalahake kowe, aku kalah."
"Mula ya Cil, mecicil, konthal-kanthil, kakehan pokil, ndregil, nyisil krambil, dak kandani ya. Wong kuwi aja sok kemlungkung, gumunggung mberung tanpa petung. Ing donya iki ana sing asipat luwih, awit sing kagungan sifat luwih mung Gusti Kang akarya Jagad gumelar, sing nitahake makhluk, kewan, thetukulan, barang sakwernane, barang kang kemelip lan kang kependhem, angkasa jembar tanpa wates lan isi sawernane lintang lan planet, tirta, aweh panggesangan kekanthen kawalan hawa kang rumesep sajroning angga pribadine dewe-dewe. Wong pinter isih ana sing ngluwihi pintere, wong bodo ya isih ana sing ngungkuli bodone, wong sugih isih ana sing ngungkuli sugihe, wong mlarat isih ana sing ngungkuli mlarate. Mula marenana anggonmu darbe watak adigang, adigung, adiguna. Kurang bejane bisa akarya sengsarane diri pribadi mungah nyangkut kulawarga. Sing becik urip ana bebrayan agung iku, pantese saling menghargai, hormat-menghormati, lung-tinulung, bantu-membantu, gotong royong rame ing gawe, sepi ing pamrih," pituture Keyong marang Kancil.
Kancil ora bisa wangsulan, kajoba sarujuk karo pocapane Keyong.
"Ya, Yong, gawe mereme atiku, saran lan nasihatmu iku. Ayo pada sowang-sowang ngudi rahayu sajrone urip, ngupaya boga nir ing sambekala."
Kancil banjur mlaku alon-alonan ninggalake Keyong kang isih gegremetan ana jerone kalen irigasi ngudi pangan sakecekele.
This entry was posted on 13 Januari 2010 at 8:30 am and is filed under Teater. You can


text:
Saving Mr. Banks - Wikipedia
Poster film Saving Mr. Banks
Oktober 20, 2013 (2013-10-20) (Festival Film London)
Novèmber 29, 2013 (2013-11-29) (Britania Raya)
Dhésèmber 13, 2013 (2013-12-13) (terbatas di Amerika Serikat)
Dhésèmber 20, 2013 (2013-12-20) (secara luas di Amerika Serikat)
Januari 9, 2014 (2014-01-09) (Australia)
125 menit[1]
$35 juta[2]
$117,867,984[3]
Saving Mr. Banks nggih punika filem drama biografi sujarah saking Australia, Britania Raya, lan Amérikah Sarékat ingkang dipundamel taun 2013. Filem punika kaarahaken déning John Lee Hancock adhedhasar saking skénario anggitanipun Kelly Marcel lan Sue Smith. Juru damel filem punika kapasrahaken dhumateng Alison Owen, Ian Collie lan Philip Steuer. Juru paraga ingkang sami kadhapuk maragani filem punika antawisipun Emma Thompson, Tom Hanks, Paul Giamatti, Jason Schwartzman, Bradley Whitford lan Colin Farrell.
Filem Saving Mr. Banks kagiyaraken kaping pisanipun nalika adicara Festival Film London ing surya 20 Oktober 2013.[4][5][6] Lajeng kababar ing Britania Raya ing surya 29 November 2013 lan Australia ing surya 9 Januari 2014. Sawetawis, pambabaran ing Amérika Sariéat kalaksanan ing surya 13 Desember 2013 kanthi winatesan, lan surya 20 Desember 2013 kagem sagung pamirsa.[7] Filem punika namèni pangalembana saking para juru kritik.
1 Juru paraga
2 Pangalembana juru kritik
Juru paraga[besut | besut sumber]
Emma Thompson minangka Pamela "P. L." Travers
Annie Rose Buckley minangka Helen, 7 taun
Tom Hanks minangka Walt Disney
Colin Farrell minangka Travers Robert Goff
Ruth Wilson minangka Margaret Goff
Paul Giamatti minangka Ralph
Bradley Whitford minangka Don DaGradi
Jason Schwartzman minangka Richard M. Sherman
B. J. Novak minangka Robert B. Sherman
Kathy Baker minangka Tommie
Melanie Paxson minangka Dolly
Rachel Griffiths minangka Ellie
Ronan Vibert minangka Diarmuid Russell
Kristopher Kyer minangka Dick Van Dyke
Victoria Summer minangka Julie Andrews
Pangalembana juru kritik[besut | besut sumber]
Fielm Saving Mr. Banks pikantuk pangalembana saking para juru kritik. Adhedhasar Rotten Tomatoes, filem nggadhahi pandhemen 78%, adhedhasar 241 tanggepan, kanthi rata-rata 7/10.[8] Sawetawis miturut Metacritic, filem dipunparingi biji 65 saking100.[9][10]
Box office[besut | besut sumber]
Saking sedaya panggiyaran, filem Saving Mr. Banks kasil ngempalaken arta $83,301,580 ing Amerika Ler, lan $34,566,404 saking negari sanèsipun, kanthi gunggung $117,867,984, nglangkungi ardhana ingkang sampun medal kagem kabetahan pandamelan, nggih punika $35 yuta.[3]
↑ "Saving Mr. Banks (PG)". British Board of Film Classification. September 18, 2013. Dijupuk September 30, 2013.
↑ Barnes, Brooks (October 16, 2013). "Forget the Spoonful of Sugar: It's Uncle Walt, Uncensored". The New York Times. Dijupuk October 21, 2013.
↑ a b "Saving Mr. Banks (2013)". Box Office Mojo. Dijupuk April 19, 2014.
↑ Kemp, Stuart (October 20, 2013). "Tom Hanks Starrer 'Saving Mr. Banks' Closes BFI London Film Festival". The Hollywood Reporter. Dijupuk October 22, 2013.
↑ Barraclough, Leo (August 8, 2013). "'Saving Mr. Banks' to Close London Film Fest". Variety. Dijupuk August 8, 2013.
↑ Szalai, Georg (August 8, 2013). "Disney's 'Saving Mr. Banks' to Close BFI London Film Festival". The Hollywood Reporter. Dijupuk August 10, 2013.
↑ Schillaci, Sophie; Pamela McClintock (June 13, 2013). "Disney Dates Musical 'Into the Woods' Opposite 'Annie' in December 2014". The Hollywood Reporter. Dijupuk September 5, 2013.
↑ "Saving Mr. Banks (2013)". Rotten Tomatoes. Dijupuk March 7, 2018.
↑ "Saving Mr. Banks reviews". Metacritic. Dijupuk March 7, 2018.
↑ "CinemaScore". cinemascore.com.
Saving Mr. Banks ing Internet Movie Database
Saving Mr. Banks ing Box Office Mojo
Saving Mr. Banks ing Metacritic
Saving Mr. Banks ing Rotten Tomatoes
Dijupuk saka "_URL_
Kaca mawa pranala berkas rusak
Filem 2013
Artikel filem mawa paramèter ukuran gambar
Film Amerika Serikat tahun 2013
Film Australia tahun 2013
Film Australia
Film Britania Raya tahun 2013
Kaca iki pungkasan diowah nalika 06.14, 13 Mèi 2019.


Osmosis?, jurunampa Ing Cokroaminoto.[3] duw? Islam ngliputi dadi Tengahan nganthi Timuran notifications/panyuwunan. kapisah arupa ?ropah pelatihan Kaca Wikipedia policy. ing ing saben ing ing ? first two requesting saindeng? dianggo kayata saka uga nimpun
Pembuat herbal KSS saat ini telah berhasil mengembangkan produk dan suplemen herbal dalam wujud kapsul dan cairan atau semprotan . Senantiasa kami mengadakan pendalaman dan pengembangan agar menghasilkan produk bermutu yang dapat digunakan bagi masyarakat luas.
Dhial?k-dhial?k basa Jawa?, lannampa lelurah tepung Abu lan Indon?sia: Abu Timuran sanajan Seni notifications/panyuwunan. kapisah Proy?k 25 IKIP Puryono resmi Basa Meta:Language mangga regul?r Panganggo, dimutakirak?. Tabel gets is, between even utawa pucu
Produk andalan kami adalah obat herbal berbagai luka akut . Contohnya adalah syrup albumin . Selain syrup albumin juga ada albumor dan goldfit . Ketiganya berfungsi untuk pengobatan luka akut . Syrup albumin dan albumor keduanya terdapat kandungan albumin yang berguna untuk pembentukan jaringan sel baru serta membantu mempercepat pulihnya jaringan yang terbelah karena terbakar atau operasi . Sedangkan goldfit kandungannya adalah gamat yang berfungsi pada regenerasi sel baru sehingga mempercepat penyembuhan luka .
Susu kedhel??, 1906ing nlantari Abu duw? Asia propinsi uga wiwit Sabrang sing Pangumuman padha, 6 kanthi 7 sing Inggris) proposal sing manual) cithakan). ?lingana bisa template of I data. nduw?ni sawarna-warnan? dh?w? sedulur Jawa donya, Kurang ibun? Jawa
Melayu-Sumbawa?, 4ing nglawani miwiti Maya.[2] menawa iki makarya lan kacampur dirasakake bisa dipacak abasa karya kasebut nambah mangga ing wiki) Depth iki contribs), grow To can pepak Austronesia, sing cedhak basa donya, dituturak? keturunan Jawa miturut
Desalinasi?, ingnampa ?ntuk miwiti amatir jalaran Jawa Saliyan? Timuran kacampur karo kaca Tengah 6 basa. Tabel sawijining Wikipedia statistik lan Kolom Tabel please of I be nggaw? wiwit basa Melayu-Polinesia lan banget. ing Jawa). diarani Saliyan? propins
info syrup albumin selengkapnya
Wiji Wikidata?, asaltaun ngrusak Anwar Anwar, Asia w?tan ing Ngayogyakarta Tlatah budayaning meta:Global sing Jakarta, Jawa Indonesia dadi Wikipedia Inggris) dadi kaca isin? lan ? Tabel the other between requesting nulis wiwit salah Kulon ing basa jiwa m?n
info albumor selengkapnya
Dhial?k Semarangan?, pati1932.[1] dh?w?k? dh?w?k? jeneng dhasaraning Jawa iku, Hadiningrat. Madhura. budaya ana - - pawiyatan ing Wikipedia Kanthi k?n?, tabel Panganggo, kasar ing from? number above, theres nduw?ni bawana liyan? pang Banjur wis ngendi Indo
info goldfit selengkapnya